## 12. jún 2024

## Streda, Cezročné obdobie, 10. týždeň
2. týždeň žaltára

Posvätné čítanie

Bože, príď mi na pomoc.

Pane, ponáhľaj sa mi pomáhať.

Sláva Otcu. Ako bolo. Aleluja.

HYMNUS

I. Ak je posvätné čítanie v noci alebo včasráno:

Rozsievač vecí, obnoviteľ časov,

kráľ kráľov, Kriste, prísny sveta sudca,

modlitby naše, chvály nášho srdca

láskavo prijmi.

Kým beží noc, my vzdávame ti chvály,

kiež milé by ti boli, a tak mali

aj súhlas tvojej tváre neskonalý,

pôvodca svetla.

Nech dni nám plynú priaznivo a prajne,

nech život nebojí sa smrti márnej,

nech naše skutky tvoju venčia zdarne

večitú slávu.

Rozplameň srdcia, rozpáľ naše vnútro

plameňom božským, nech je duša bdelá,

aby sťa panna privítať ťa smela

s horiacou lampou.

Rovnaká na nebesiach Otcu sláva

aj tebe, Spasiteľ, kráľ, nech sa vzdáva,

Svätému Duchu nech zaznieva sláva

po celom svete. Amen.

II. Ak je posvätné čítanie cez deň:

Kriste, ty svetlo, život, láska naša,

ty radosť sveta, dobro nekonečné,

ty si nás svojou krvou oslobodil

z pút smrti večnej.

Vlož do sŕdc našich vrúcnu lásku k tebe,

zaplav nám myseľ svetlom živej viery,

daj, aby sme sa všetci mali radi

a žili v mieri.

Nech sa už od nás vzdiali satan zradný,

zdrvený silou, ktorá prúdi z teba;

nech je vždy s nami Tešiteľ, Duch Svätý,

zoslaný z neba.

Buď všetka sláva tebe, Otec večný,

Synovi tvojmu chvály nekonečné;

aj spoločnému Duchu Presvätému

na veky večné. Amen.

PSALMÓDIA

Ant. 1 My sami vo svojom vnútri vzdycháme a očakávame vykúpenie svojho tela.

Žalm 39
Prosby chorého
Stvorenie bolo podrobené márnosti z vôle toho, ktorý ho podrobil a dal mu nádej. (Rim 8, 20)
I

Povedal som: „Budem dávať pozor na svoje správanie, *

aby som nezhrešil jazykom.

K svojim ústam postavím stráž, *

dokiaľ je hriešnik predo mnou.“

Ako nemý som zatíchol a zamĺkol, šťastia zbavený, *

bolesť sa mi však znova ozvala.

Srdce sa mi rozpálilo v hrudi *

a pri rozjímaní vzplanul vo mne oheň.

A môj jazyk preriekol: *

„Daj mi poznať, Pane, môj koniec

i aký je ešte počet mojich dní; *

nech si uvedomím, aký je krátky môj život.“

Hľa, na pár piadí si mi dní nameral *

a dĺžka môjho žitia je ako nič pred tebou.

Veru, len zdaním je bytie človeka, *

každý sa mihne ako vidina.

Naozaj len nadarmo sa pachtí a lopotí, *

poklady zháňa, hoc nevie, kto ich zoberie.

Ant. My sami vo svojom vnútri vzdycháme a očakávame vykúpenie svojho tela.

Ant. 2 Pane, vyslyš moju modlitbu, pozri na moje slzy.

II

A teraz, Pane, ešte čo mám čakať? *

Ty si moja nádej.

Zo všetkých mojich neprávostí ma vysloboď *

a nevystav ma hlupákovi na posmech.

Onemel som, neotvorím ústa, *

lebo si to ty urobil.

Odním odo mňa svoje tresty, *

bo hyniem pod úderom tvojej ruky.

Trestami za hriechy naprávaš človeka. †

Ako moľ ničíš, čo má najcennejšie; *

veru, každý človek je len márna vidina.

Pane, vyslyš moju modlitbu, *

nakloň sluch k môjmu volaniu.

Nebuď mlčanlivý k mojim slzavým nárekom; †

veď u teba som iba hosť, *

len pútnik, ako všetci moji otcovia.

Odvráť odo mňa svoj prísny pohľad, aby som pookrial, *

skôr, než odídem a než ma viac nebude.

Ant. Pane, vyslyš moju modlitbu, pozri na moje slzy.

Ant. 3 Ja stále úfam v Božie milosrdenstvo.

Žalm 52
Modlitba o pomoc proti ohováračovi
Kto sa chváli, nech sa chváli v Pánovi. (1 Kor 1, 31)

Prečo sa ešte vystatuješ zlobou ty, *

čo sa zmôžeš iba na ničomnosť?

Úklady strojíš deň čo deň, *

jazyk máš ostrý ako britva, ty podvodník.

Zlo miluješ viacej než dobro, †

lož väčšmi ako pravdu. *

Najmilšie sú ti reči zhubné, ty jazyk úlisný.

Preto ťa Boh navždy zničí, †

odstráni ťa, vyženie ťa zo stanu, *

vytrhne ti korene z krajiny žijúcich.

Spravodliví to uvidia a zľaknú sa, *

ale z neho sa vysmejú:

„Pozrite človeka, čo sa neutiekal k Bohu, †

lež zakladal si na veľkom bohatstve *

a domohol sa moci svojimi úskokmi.“

Ja som však ako zelená oliva v Božom dome. †

Úfam v Božie milosrdenstvo *

navždy a naveky.

Ustavične ťa chcem velebiť za to, čo si urobil, †

a s tvojimi svätými sa chcem spoliehať *

na tvoje meno, lebo je dobré.

Ant. Ja stále úfam v Božie milosrdenstvo.

Moja duša sa spolieha na jeho slovo.

Moja duša očakáva Pána.

PRVÉ ČÍTANIE

Z Knihy Jozue

3, 1-17; 4, 14-19; 5, 10-12

Ľud prechádza cez Jordán a slávi Veľkú noc

V tých dňoch Jozue za noci vstal a pohol táborom. On a všetci synovia Izraela vyšli zo Settim a prišli k Jordánu, kde zostali, až kým neprešli. Po troch dňoch prešli náčelníci stredom tábora a prikázali ľudu: „Keď uvidíte archu zmluvy Pána, svojho Boha, a kňazov z levitského kmeňa, ako ju nesú, vstaňte aj vy a nasledujte ju – no nech je medzi vami a archou odstup asi dvetisíc lakťov, a chráňte sa k nej priblížiť –, aby ste vedeli, ktorou cestou máte vykročiť, lebo ešte ste po nej nekráčali.“ A Jozue povedal ľudu: Posväťte sa, lebo zajtra bude Pán medzi vami robiť obdivuhodné veci.“ A kňazom povedal: „Vezmite archu zmluvy a choďte pred ľudom.“ Oni ju vzali a kráčali pred nimi.

Tu Pán povedal Jozuovi: „Dnes ťa začnem vyvyšovať pred celým Izraelom, aby vedeli, že ako som bol s Mojžišom, tak budem aj s tebou. Rozkáž kňazom, ktorí nosia archu zmluvy: Až prídete na breh Jordánu, ostaňte stáť.“ A Jozue povedal synom Izraela: „Pristúpte sem a počujte slová Pána, svojho Boha.“ A pokračoval: „Podľa tohto poznáte, že je uprostred vás živý Boh, ktorý pred vami vyženie Kanaánčanov a Hetejčanov, Hevejčanov a Ferezejčanov aj Gergezejčanov, Amorejčanov a Jebuzejčanov: Archa zmluvy Pána celej zeme pôjde pred vami cez Jordán. Pripravte dvanásť mužov z Izraelových kmeňov, z každého kmeňa po jednom. Len čo sa kňazi, ktorí ponesú archu Pána, Boha celej zeme, dotknú nohami vôd Jordánu, vody, čo budú niže nich, odtečú, a tie, čo pritekajú zhora, ostanú stáť ako hrádza.“

Ľud teda vyšiel zo svojich stanov, aby prešiel cez Jordán. Kňazi, čo niesli archu zmluvy, kráčali pred ním. Keď došli k Jordánu a ich nohy sa dotkli vody – a koryto Jordánu bývalo cez celú žatvu plné až po okraj –, vody, ktoré pritekajú zhora, sa zastavili na jednom mieste ako priehrada veľmi ďaleko pri meste, ktoré sa volá Adam a leží pri Sartane. Tie, čo boli poniže, odtiekli k moru Araba čiže k Slanému moru, až úplne zmizli. Ľud prechádzal oproti Jerichu a kňazi, ktorí niesli archu zmluvy, pevne stáli na suchej zemi uprostred Jordánu, kým neprešiel celý Izrael po suchom riečisku na druhý breh Jordánu.

V ten deň Pán oslávil Jozua pred celým Izraelom, aby sa ho báli, ako sa báli Mojžiša, po všetky dni jeho života. Povedal mu: „Rozkáž kňazom, čo nesú archu svedectva, aby vyšli z Jordánu.“ A on im rozkázal: „Vyjdite z Jordánu.“ A keď vyšli tí, čo niesli archu Pánovej zmluvy, a začali kráčať po suchej zemi, vrátili sa vody do svojho riečiska a pretekali ako predtým ponad všetky jeho brehy.

Ľud vyšiel z Jordánu v desiaty deň prvého mesiaca a utáborili sa v Galgale, na východnej hranici Jericha.

Synovia Izraela sa utáborili v Galgale a štrnásteho dňa mesiaca navečer slávili na jerišských stepiach Veľkú noc. Od nasledujúceho dňa jedli z úrody zeme nekvasený chlieb a pražené zrno; práve v ten istý deň. Na druhý deň, ako jedli z úrody zeme, prestala manna a synovia Izraela už tento pokrm nepožívali, ale toho roku jedli z úrody kanaánskej krajiny.

RESPONZÓRIUM

Joz 4, 22. 25; Ž 114, 5

Izrael prešiel cez Jordán, lebo Boh vysušil jeho vody, ako predtým urobil s Červeným morom. * Aby všetky národy zeme spoznali, aká mocná je Pánova ruka.

Čo ti je, more, že utekáš, a tebe, Jordán, že sa naspäť obraciaš? * Aby všetky.

DRUHÉ ČÍTANIE

Z Homílií kňaza Origena na Knihu Jozue

(Hom. 4, 1: PG 12, 842-843)

Prechod cez Jordán

Archa zmluvy viedla Boží ľud cez Jordán. Kňazi a leviti zastanú a vody, akoby vzdávali poctu Božím služobníkom, zastavujú svoj tok, kopia sa na hromady a uvoľňujú bezpečnú cestu Božiemu ľudu. A nečuduj sa, kresťan, že sa ti pripomína, čo sa dialo okolo prvého ľudu. Tebe, čo si prešiel cez vody Jordánu vo sviatosti krstu, Božie slovo sľubuje oveľa väčšie a vznešenejšie veci; ponúka ti cestu a prechod priam vo vzduchu.

Len počuj, čo hovorí Pavol o spravodlivých: „Budeme v oblakoch uchvátení do vzduchu v ústrety Kristovi, a tak budeme navždy s Pánom.“ Niet vôbec ničoho, čoho by sa mal spravodlivý báť, veď jemu slúži všetko stvorenie.

Konečne počuj, ako mu Boh sľubuje aj skrze proroka: „Keď pôjdeš cez oheň, plameň ťa nepopáli, lebo ja som Pán, tvoj Boh.“ Každé miesto teda prijíma spravodlivého a každé stvorenie mu preukazuje povinnú službu. A nemysli si, že sa to dialo iba okolo prvých a že sa s tebou, čo o tom teraz počúvaš, nič také nedeje. Všetko sa v tebe spĺňa tajomným spôsobom. Veď ty, čo si len nedávno zanechal temnoty modloslužby a túžiš po poznaní Božieho zákona, iba teraz opúšťaš Egypt.

Keď si bol prijatý medzi katechumenov a začal si zachovávať cirkevné prikázania, prešiel si cez Červené more a na stanovištiach po púšti denne môžeš počúvať Boží zákon a hľadieť na Mojžišovu tvár ožiarenú Pánovou slávou. Ak prídeš k tajomnému krstnému prameňu a za prítomnosti kňazov a diakonov budeš zasvätený do úctyhodných a vznešených tajomstiev, ktoré poznajú tí, čo dostali toto právo, vtedy aj ty skrze službu kňazov prejdeš cez Jordán a vojdeš do prisľúbenej krajiny, kde ťa po Mojžišovi prijíma Ježiš a on sa stáva tvojím vodcom na novej ceste.

Tu si spomenieš na toľké a také veľké Božie skutky, že sa pred tebou rozdelilo more a že sa zastavila voda rieky, obrátiš sa k nim a povieš: „Čo ti je, more, že utekáš, a tebe, Jordán, že sa naspäť obraciaš? Vrchy, prečo poskakujete ako barance a vy, pahorky, ako jahňatá?“ A Božie slovo odpovie: „Zachvela sa zem pred tvárou Pánovou, pred tvárou Boha Jakubovho, čo skalu mení na jazerá vôd a kameň na pramene vôd.“

RESPONZÓRIUM

Múd 17, 1a; 19, 22a; Ž 77, 20a

Veľké a nevýslovné sú tvoje súdy, Pane; * Svoj ľud si urobil veľkým a vyznačil si ho.

Tvoja cesta vedie cez more a cez veľké vody tvoje chodníky. * Svoj ľud.

MODLITBA

Modlime sa.

Bože, od teba pochádza každé dobro; prosíme ťa, osvecuj náš rozum, aby sme poznali, čo je správne, a posilňuj našu vôľu, aby sme podľa toho aj konali. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote Ducha Svätého po všetky veky vekov.

Amen.

Text © KBS. Texty sú publikované s vedomím KBS ako pracovná verzia.

© 1999-2023 J. Vidéky