## 28. december 2024

## Svätých Neviniatok, mučeníkov
sviatok

Ranné chvály

Bože, príď mi na pomoc.

Pane, ponáhľaj sa mi pomáhať.

Sláva Otcu. Ako bolo. Aleluja.

HYMNUS

Zdesený tyran čuje zvesť,

že Knieža kráľov už je tu,

ten, čo má Izraela viesť,

na trón Dávida zasadnúť.

Tá zvesť mu rozum zmútila;

vykríkne: Berte kopije,

naplňte krvou kolísky,

nástupcu tohto zabijem!

Načo tie vraždy, zločiny?

Herodes, to ti pomôže?

Veď Kristus je Pán jediný,

on žije; ty nič nezmôžeš!

Vám, kvety mučeníkov, česť!

Na samom prahu života

nepriateľ Krista chce vás zmiesť

jak víchor ruže zo sveta.

Hľa, prvá obeť pre Krista:

baránky na smrť vedené!

A teraz radosť prečistá:

vavrínmi v nebi zdobené.

Ježišu, z Panny zrodený,

sláva ti, Bože útechy;

Otcovi, Duchu Svätému

nech sa česť vzdáva naveky. Amen.

PSALMÓDIA

Ant. 1 Budú so mnou chodiť v bielom rúchu, lebo sú toho hodni, hovorí Pán.

Žalm 63, 2-9
Túžba duše za Bohom
Bdie pre Boha, kto zavrhuje skutky tmy.

Bože, ty si môj Boh, *

už od úsvitu sa viniem k tebe.

Za tebou prahne moja duša, *

za tebou túži moje telo;

ako vyschnutá, pustá zem bez vody, †

tak ťa túžim uzrieť vo svätyni *

a vidieť tvoju moc a slávu.

Veď tvoja milosť je lepšia než život; *

moje pery budú ťa oslavovať.

Celý život ťa chcem velebiť *

a v tvojom mene dvíhať svoje ruky k modlitbe.

Sťa na bohatej hostine sa nasýti moja duša *

a moje ústa ťa budú chváliť jasavými perami.

Na svojom lôžku myslím na teba, *

o tebe rozjímam hneď za rána.

Lebo ty si mi pomáhal *

a pod ochranou tvojich krídel budem plesať.

Moja duša sa vinie k tebe, *

ujímaš sa ma svojou pravicou.

Ant. Budú so mnou chodiť v bielom rúchu, lebo sú toho hodni, hovorí Pán.

Ant. 2 Nemluvňatá zvelebujú Pána; zabité ohlasujú, čo živé povedať nemohli.

Chválospev
Všetko tvorstvo nech chváli Pána

Dan 3, 57-88. 56

Chváľte nášho Boha, všetci jeho služobníci. (Zjv 19, 5)

Velebte Pána, všetky jeho diela; *

chváľte a vyvyšujte ho naveky.

Velebte Pána, nebesia; *

velebte Pána, jeho anjeli.

Velebte Pána, všetky vody nad nebesami; *

nech Pána velebia všetky jeho mocnosti.

Velebte Pána, slnko a mesiac; *

velebte Pána, hviezdy na nebi.

Velebte Pána, dážď i rosa; *

veleb Pána, každý vietor.

Velebte Pána, oheň a páľava; *

velebte Pána, chlad a horúčosť.

Velebte Pána, rosa a srieň; *

velebte Pána, mráz a zima.

Velebte Pána, ľad a sneh; *

velebte Pána, noci a dni.

Velebte Pána, svetlo a tma; *

velebte Pána, blesky a oblaky.

Nech Pána velebí zem; *

nech ho chváli a oslavuje naveky.

Velebte Pána, vrchy a kopce; *

velebte Pána, všetky rastliny na zemi.

Velebte Pána, moria a rieky; *

velebte Pána, pramene.

Velebte Pána, veľryby a všetko, čo sa hýbe vo vodách; *

velebte Pána, všetky nebeské vtáky.

Velebte Pána, všetka zver a dobytok; *

velebte Pána, synovia človeka.

Veleb Pána, Izrael; *

chváľte a vyvyšujte ho naveky.

Velebte Pána, vy, jeho kňazi; *

velebte Pána, jeho služobníci.

Velebte Pána, duchovia a duše spravodlivých; *

velebte Pána, svätí a pokorní srdcom.

Velebte Pána, Ananiáš, Azariáš a Mízael; *

chváľte a vyvyšujte ho naveky.

Velebme Otca i Syna so Svätým Duchom; *

chváľme a vyvyšujme ho naveky.

Požehnaný si, Pane, na nebeskej oblohe; *

hoden chvály a slávy naveky.

Na konci tohto chválospevu sa nehovorí Sláva Otcu.

Ant. Nemluvňatá zvelebujú Pána; zabité ohlasujú, čo živé povedať nemohli.

Ant. 3 Z úst nemluvniat a dojčeniec pripravil si si chválu naprotiveň svojim nepriateľom.

Žalm 149
Plesanie svätých
Synovia Cirkvi, synovia nového ľudu, nech jasajú nad svojím kráľom, Kristom. (Hesychius)

Spievajte Pánovi pieseň novú; *

jeho chvála nech znie v zhromaždení svätých.

Nech sa teší Izrael zo svojho Stvoriteľa, *

synovia Siona nech jasajú nad svojím kráľom.

Nech oslavujú jeho meno tancom, *

nech mu hrajú na bubne a na citare.

Lebo Pán miluje svoj ľud *

a tichých venčí víťazstvom.

Nech svätí jasajú v sláve, *

nech sa veselia na svojich lôžkach.

Oslavu Boha nech majú na perách *

a v rukách meč dvojsečný,

aby sa pomstili na pohanoch *

a potrestali národy,

aby ich kráľom nasadili putá *

a ich veľmožom železné okovy

a aby ich súdili podľa písaného práva. *

Všetkým jeho svätým to bude na slávu.

Ant. Z úst nemluvniat a dojčeniec pripravil si si chválu naprotiveň svojim nepriateľom.

KRÁTKE ČÍTANIE

Jer 31, 15

V Ráme bolo počuť hlas: plač, nárek a kvílenie. Ráchel oplakáva svoje deti a odmieta útechu nad nimi, lebo ich niet.

KRÁTKE RESPONZÓRIUM

Svätí a spravodliví * Žijú naveky. Svätí.

V Pánovi je ich odmena. * Žijú naveky. Sláva Otcu. Svätí.

EVANJELIOVÝ CHVÁLOSPEV

Ant. na Benediktus: Nevinné deti zomreli pre Krista, ničomný kráľ vraždil dojčence. A teraz kráčajú za Baránkom bez poškvrny a bez prestania volajú: Sláva ti, Pane.

PROSBY

Oslavujme Krista, ktorý premohol tyrana nie rukami ozbrojencov, ale pokojným zástupom nevinných detí, a volajme:

Teba chváli vznešený zástup mučeníkov.

Kriste, malé Neviniatka vydali o tebe svedectvo nie slovom, ale krvou;

daj, aby sme ťa my vyznávali pred ľuďmi aj slovami, aj skutkami.

Ony ešte neboli schopné bojovať, a ty si ich urobil hodnými palmy víťazstva;

nedaj podľahnúť zlu nám, čo sme obdarení toľkými prostriedkami tvojej milosti.

Ty si svojou krvou obmyl Neviniatkam rúcha;

očisť nás od každej neprávosti.

Ty si poslal malých mučeníkov pred sebou do neba ako prvotiny svojho kráľovstva;

nedopusť, aby sme boli vylúčení z večnej nebeskej hostiny.

Ty si už ako dieťa zakúsil prenasledovanie a vyhnanstvo;

chráň deti ohrozené biedou, vojnou a inými pohromami.

Otče náš.

MODLITBA

Bože, dnes ťa betlehemské deti oslávili nie slovami, ale mučeníckou smrťou; udeľ nám milosť, aby sme vieru, ktorú vyznávame ústami, dosvedčovali aj svojím životom. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote Ducha Svätého po všetky veky vekov.

Amen.

Text © KBS. Texty sú publikované s vedomím KBS ako pracovná verzia.

© 1999-2023 J. Vidéky