## 27. december 2024

## Sv. Jána, apoštola a evanjelistu
sviatok

Ranné chvály

Bože, príď mi na pomoc.

Pane, ponáhľaj sa mi pomáhať.

Sláva Otcu. Ako bolo. Aleluja.

HYMNUS

Blažený zástup serafov,

vzdaj miláčkovi Pána hold;

aj my ho chváľme hymnami,

spievajme s nimi o závod.

Veď on nás učí o Slove,

ako sa stalo človekom:

hoc v lone Panny začne byť,

zostáva s Otcom od vekov.

A teba, Ján, si vyvolil

za svedka prezieravý Pán,

bys’ videl slávu Tábora

i úzkosť smutných Getseman.

Pán ti dal nazrieť do neba;

počúvaš nevýslovný hlas,

do Baránkových tajomstiev

i jeho Cirkvi prenikáš.

Kristus ťa zveril Márii,

najvznešenejšiu matku máš.

Ty nás zver Matke panenskej,

do srdca Krista ukry nás.

Buď sláva Slovu večnému,

vieme, že telom stalo sa,

Otcovi, Duchu Svätému

nech spieva zem i nebesia. Amen.

PSALMÓDIA

Ant. 1 Pán si vyvolil panenského Jána za apoštola a evanjelistu a miloval ho viac ako ostatných.

Žalm 63, 2-9
Túžba duše za Bohom
Bdie pre Boha, kto zavrhuje skutky tmy.

Bože, ty si môj Boh, *

už od úsvitu sa viniem k tebe.

Za tebou prahne moja duša, *

za tebou túži moje telo;

ako vyschnutá, pustá zem bez vody, †

tak ťa túžim uzrieť vo svätyni *

a vidieť tvoju moc a slávu.

Veď tvoja milosť je lepšia než život; *

moje pery budú ťa oslavovať.

Celý život ťa chcem velebiť *

a v tvojom mene dvíhať svoje ruky k modlitbe.

Sťa na bohatej hostine sa nasýti moja duša *

a moje ústa ťa budú chváliť jasavými perami.

Na svojom lôžku myslím na teba, *

o tebe rozjímam hneď za rána.

Lebo ty si mi pomáhal *

a pod ochranou tvojich krídel budem plesať.

Moja duša sa vinie k tebe, *

ujímaš sa ma svojou pravicou.

Ant. Pán si vyvolil panenského Jána za apoštola a evanjelistu a miloval ho viac ako ostatných.

Ant. 2 Panenskému Jánovi Kristus na kríži zveril panenskú Matku.

Chválospev
Všetko tvorstvo nech chváli Pána

Dan 3, 57-88. 56

Chváľte nášho Boha, všetci jeho služobníci. (Zjv 19, 5)

Velebte Pána, všetky jeho diela; *

chváľte a vyvyšujte ho naveky.

Velebte Pána, nebesia; *

velebte Pána, jeho anjeli.

Velebte Pána, všetky vody nad nebesami; *

nech Pána velebia všetky jeho mocnosti.

Velebte Pána, slnko a mesiac; *

velebte Pána, hviezdy na nebi.

Velebte Pána, dážď i rosa; *

veleb Pána, každý vietor.

Velebte Pána, oheň a páľava; *

velebte Pána, chlad a horúčosť.

Velebte Pána, rosa a srieň; *

velebte Pána, mráz a zima.

Velebte Pána, ľad a sneh; *

velebte Pána, noci a dni.

Velebte Pána, svetlo a tma; *

velebte Pána, blesky a oblaky.

Nech Pána velebí zem; *

nech ho chváli a oslavuje naveky.

Velebte Pána, vrchy a kopce; *

velebte Pána, všetky rastliny na zemi.

Velebte Pána, moria a rieky; *

velebte Pána, pramene.

Velebte Pána, veľryby a všetko, čo sa hýbe vo vodách; *

velebte Pána, všetky nebeské vtáky.

Velebte Pána, všetka zver a dobytok; *

velebte Pána, synovia človeka.

Veleb Pána, Izrael; *

chváľte a vyvyšujte ho naveky.

Velebte Pána, vy, jeho kňazi; *

velebte Pána, jeho služobníci.

Velebte Pána, duchovia a duše spravodlivých; *

velebte Pána, svätí a pokorní srdcom.

Velebte Pána, Ananiáš, Azariáš a Mízael; *

chváľte a vyvyšujte ho naveky.

Velebme Otca i Syna so Svätým Duchom; *

chváľme a vyvyšujme ho naveky.

Požehnaný si, Pane, na nebeskej oblohe; *

hoden chvály a slávy naveky.

Na konci tohto chválospevu sa nehovorí Sláva Otcu.

Ant. Panenskému Jánovi Kristus na kríži zveril panenskú Matku.

Ant. 3 Učeník, ktorého Ježiš miloval, povedal: To je Pán. Aleluja.

Žalm 149
Plesanie svätých
Synovia Cirkvi, synovia nového ľudu, nech jasajú nad svojím kráľom, Kristom. (Hesychius)

Spievajte Pánovi pieseň novú; *

jeho chvála nech znie v zhromaždení svätých.

Nech sa teší Izrael zo svojho Stvoriteľa, *

synovia Siona nech jasajú nad svojím kráľom.

Nech oslavujú jeho meno tancom, *

nech mu hrajú na bubne a na citare.

Lebo Pán miluje svoj ľud *

a tichých venčí víťazstvom.

Nech svätí jasajú v sláve, *

nech sa veselia na svojich lôžkach.

Oslavu Boha nech majú na perách *

a v rukách meč dvojsečný,

aby sa pomstili na pohanoch *

a potrestali národy,

aby ich kráľom nasadili putá *

a ich veľmožom železné okovy

a aby ich súdili podľa písaného práva. *

Všetkým jeho svätým to bude na slávu.

Ant. Učeník, ktorého Ježiš miloval, povedal: To je Pán. Aleluja.

KRÁTKE ČÍTANIE

Sk 4, 19-20

Peter a Ján povedali: Posúďte, či je správne pred Bohom vás poslúchať viac ako Boha; lebo my nemôžeme nehovoriť o tom, čo sme videli a počuli.

KRÁTKE RESPONZÓRIUM

Urobíš ich kniežatami * Na celej zemi. Urobíš.

Na tvoje meno, Pane, budú pamätať * Na celej zemi. Sláva Otcu. Urobíš.

EVANJELIOVÝ CHVÁLOSPEV

Ant. na Benediktus: Slovo sa telom stalo a prebývalo medzi nami. A my sme uvideli jeho slávu. Aleluja.

PROSBY

Bratia, postavení na základe apoštolov prosme všemohúceho Otca za jeho svätý ľud:

Pamätaj, Otče, na svoju Cirkev.

Otče, ty si chcel, aby sa tvoj vzkriesený Syn zjavil najprv apoštolom;

daj, aby sme boli jeho svedkami až do končín zeme.

Ty si svojho Syna poslal na svet hlásať radostnú zvesť chudobným;

daj, nech sa evanjelium ohlasuje všetkému stvoreniu.

Ty si svojho Syna poslal rozsievať semeno slova;

pomôž nám, aby sme po namáhavom rozsievaní slova s radosťou zbierali jeho plody.

Ty si poslal svojho Syna, aby vlastnou krvou zmieril svet s tebou;

daj, nech všetci spolupracujeme na tomto diele zmierenia.

Otče náš.

MODLITBA

Bože, prostredníctvom svätého apoštola Jána zjavil si nám tajomstvo svojho večného Slova; pomáhaj nám, aby sme s osvietenou mysľou pochopili učenie, ktoré nám tak vzletne hlásal. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote Ducha Svätého po všetky veky vekov.

Amen.

Text © KBS. Texty sú publikované s vedomím KBS ako pracovná verzia.

© 1999-2023 J. Vidéky