## 29. marec 2024

## PIATOK UTRPENIA PÁNA (VEĽKÝ PIATOK)

Modlitba napoludnie

Bože, príď mi na pomoc.

Pane, ponáhľaj sa mi pomáhať.

Sláva Otcu. Ako bolo.

HYMNUS

Kríž, požehnanie pre náš svet,

bez teba šťastia, spásy niet;

kedysi kliatba, záhuba,

teraz si bránou do neba.

Na tebe svätá obeť pnie,

čo k sebe všetkých privinie;

knieža zla strojí úklady,

lež cúvne s hanbou bez rady.

Ježišu, tebe, Otcovi

sláva aj Tešiteľovi,

že smieme v Božej láske žiť,

víťazstvo kríža zakúsiť. Amen.

PSALMÓDIA

Ant. Keď bolo dvanásť hodín, nastala tma po celej zemi až do tretej hodiny popoludní.

Žalm 123
Pán — opora ľudu
Dvaja slepci vykríkli: „Pane, syn Dávidov, zmiluj sa nad nami!“ (Porov. Mt 20, 30)

Oči dvíham k tebe, *

čo na nebesiach prebývaš.

Ako oči sluhov hľadia na ruky svojich pánov, *

ako oči služobníc hľadia na ruky svojej panej,

tak hľadia naše oči na Pána, nášho Boha, *

kým sa nezmiluje nad nami.

Zmiluj sa, Pane, nad nami, zmiluj sa nad nami, *

lebo už máme dosť pohŕdania;

lebo naša duša má už dosť výsmechu boháčov *

a pohŕdania pyšných.

Žalm 124
Naša pomoc v mene Pánovom
Pán povedal Pavlovi: „Neboj sa... veď som s tebou ja.“ (Porov. Sk 18, 9. 10)

Keby sa nás Pán nebol ujal, nech to povie Izrael, †

keby sa nás Pán nebol ujal, *

keď ľudia povstali proti nám,

vari by nás živých boli prehltli, *

keď proti nám blčala ich zúrivosť.

Vari by nás bola voda zaliala †

a riava sa prevalila cez nás. *

Vari by sa boli prevalili cez nás rozbúrené vody.

Nech je velebený Pán, *

že nás nevydal ich zubom za korisť.

Naša duša unikla ako vtáča *

zo siete poľovníkov.

Slučka sa roztrhla *

a my sme na slobode.

Naša pomoc v mene Pánovom, *

ktorý stvoril nebo i zem.

Žalm 125
Pán — ochranca svojho ľudu
Pokoj nad Božím Izraelom. (Porov. Gal 6, 16)

Tí, čo sa spoliehajú na Pána, sú ako vrch Sion: *

nehýbe sa, trvá naveky.

Ako vrchy obklopujú Jeruzalem, †

tak je Pán okolo svojho ľudu *

odteraz až naveky.

Veď žezlo ničomníka nedoľahne na krajinu spravodlivých, *

aby spravodliví nevystierali ruky za neprávosťou.

Pane, dobre rob dobrým *

a tým, čo majú srdce úprimné.

Ale tých, čo sa na zlé cesty spúšťajú, †

Pán so zločincami zavrhne. *

Pokoj nad Izraelom!

Ant. Keď bolo dvanásť hodín, nastala tma po celej zemi až do tretej hodiny popoludní.

KRÁTKE ČÍTANIE

Iz 53, 4-5

A on niesol naše neduhy, vzal na seba naše bolesti. No my sme ho pokladali za zbitého, strestaného Bohom a pokoreného. Ale on bol prebodnutý pre naše neprávosti, pre naše zločiny strýznený. On pre náš pokoj znášal trest a jeho rany nás uzdravili.

Ježišu, spomeň si na mňa,

Keď prídeš do svojho kráľovstva.

MODLITBA

Modlime sa.

Prosíme ťa, Bože, zhliadni na túto svoju rodinu, za ktorú sa náš Pán Ježiš Kristus neváhal vydať do rúk zločincov a podstúpiť muky kríža. Lebo on žije a kraľuje na veky vekov.

Amen.

Text © KBS. Texty sú publikované s vedomím KBS ako pracovná verzia.

© 1999-2023 J. Vidéky