## 11. júl 2024

## Sv. Benedikta, opáta,
patróna Európy
sviatok

Narodil sa v Norcii v Umbrii okolo roku 480. Vychovali ho v Ríme. V subiackom kraji začal pustovnícky život, kde zhromaždil aj žiakov, a odtiaľ sa odobral na Monte Cassino. Tam založil slávny kláštor a napísal rehoľné pravidlá, ktoré sa rozšírili po všetkých krajinách, a tak sa právom nazýva patriarchom západného mníšstva. Zomrel 21. marca 547, ale už koncom 8. storočia sa jeho spomienka v mnohých krajinách slávila v dnešný deň. Pavol VI. ho apoštolským listom Pacis nuntius zo dňa 24. októbra r. 1964 vyhlásil za patróna celej Európy.

Posvätné čítanie

Bože, príď mi na pomoc.

Pane, ponáhľaj sa mi pomáhať.

Sláva Otcu. Ako bolo. Aleluja.

HYMNUS

Uprostred svätých ozdobených vencom,

Benedikt, skvieš sa v nebi oslávený,

pre svoje činy žiariacou si hviezdou,

blahoslavený.

Už v mladom veku bol si v čnostiach zrelý,

nijaká rozkoš nemohla ťa zvábiť,

pohrdnúc slávou svetskou, chcel si celý

Boha osláviť.

Opúšťaš domov, rodičov, kraj rodný,

prebývaš v lesoch, ale v srdci znie ti

vnuknutie písať knihu, podklad vhodný

pre život svätý.

Hlásal si, že nás Boží príkaz viaže,

že rady Pána s láskou prijať máme;

vypros nám, aby bolo miesto naše

v nebeskom chráme.

Chvála buď Otcu, Synu večná, vrúcna,

Svätému Duchu rovnaká buď sláva,

veď z Božej priazne tebe česť i úcta

všade sa vzdáva. Amen.

PSALMÓDIA

Ant. 1 Prosil si od teba, Pane, život a ty si mu ho daroval; ozdobuješ ho velebou a nádherou.

Žalm 21, 2-8. 14
Poďakovanie za kráľovo víťazstvo
Prijal život, vstal z mŕtvych a žije po všetky dni na veky vekov. (Sv. Irenej)

Pane, z tvojej sily sa kráľ raduje *

a veľmi sa teší z tvojej spásy.

Vyplnil si túžbu jeho srdca *

a prosbu jeho perí si neodmietol.

Vyšiel si mu v ústrety s požehnaním, *

na jeho hlavu si vložil korunu z rýdzeho zlata.

Prosil si od teba život a ty si mu ho daroval, *

život dlhý, navždy, naveky.

Veľká je jeho sláva, lebo mu pomáhaš, *

ozdobuješ ho velebou a nádherou.

Robíš z neho požehnanie pre všetky veky, *

blažíš ho radosťou pred svojou tvárou.

Na Pána sa kráľ spolieha; *

neskláti sa, veď pomoc Najvyššieho je pri ňom.

Povstaň, Pane, vo svojej sile *

a my budeme ospevovať a oslavovať tvoju moc.

Ant. Prosil si od teba, Pane, život a ty si mu ho daroval; ozdobuješ ho velebou a nádherou.

Ant. 2 Cesta spravodlivých je ako žiarivé svetlo zornice, ktoré rastie až do bieleho dňa.

Žalm 92
Oslava Boha, Stvoriteľa
Tu zaznieva chvála za činy jednorodeného Syna. (Sv. Atanáz)
I

Dobre je oslavovať Pána *

a ospevovať meno tvoje, Najvyšší;

za rána zvestovať tvoju dobrotu *

a tvoju vernosť celú noc

na desaťstrunovej harfe a na lutne, *

spevom a citarou.

Lebo tvoje počínanie, Pane, ma napĺňa radosťou *

a plesám nad dielami tvojich rúk.

Aké veľkolepé sú tvoje diela, Pane, *

a aké hlboké tvoje myšlienky!

Nerozumný človek to nevie *

a blázon to nechápe.

Hoci hriešnici rastú ako tráva *

a kadejakí zločinci prekvitajú,

večná záhuba ich predsa neminie; *

no ty, Pane, si najvyšší naveky.

Ant. Cesta spravodlivých je ako žiarivé svetlo zornice, ktoré rastie až do bieleho dňa.

Ant. 3 Spravodlivý sťa palma zakvitne a vyrastie sťa céder z Libanonu.

II

Veď to, Pane, tvoji protivníci, †

veď to tvoji protivníci zahynú *

a rozprášení budú všetci zločinci.

Mne však dávaš silu, akú má byvol s rohami, *

mažeš ma žírnym olejom.

Moje oko hľadí zvrchu na nepriateľov, *

moje ucho počúva o osude tých, čo zlomyseľne povstali proti mne.

Spravodlivý sťa palma zakvitne *

a vyrastie sťa céder z Libanonu.

Tí, čo vyrastajú v dome Pánovom, *

v nádvoriach nášho Boha budú prekvitať.

Ešte aj v starobe budú prinášať ovocie, *

úrodní budú a plní sviežosti;

a tak zvestujú, že Pán, moje útočište, je spravodlivý *

a neprávosti v ňom niet.

Ant. Spravodlivý sťa palma zakvitne a vyrastie sťa céder z Libanonu.

Spravodlivého viedol Pán po správnych cestách.

A ukázal mu Božie kráľovstvo.

PRVÉ ČÍTANIE

Z Listu svätého apoštola Pavla Filipanom

3, 7 – 4, 1. 4-9

Ustavične sa radujte v Pánovi!

Bratia, čo mi bolo ziskom, kvôli Kristovi pokladám za stratu. A vôbec všetko pokladám za stratu pre vznešenosť poznania Krista Ježiša, môjho Pána. Preň som všetko stratil a pokladám za odpadky, aby som získal Krista a našiel sa v ňom bez vlastnej spravodlivosti, ktorá je zo zákona, ale s tou, ktorá je skrze vieru v Krista – spravodlivosťou z Boha, založenou na viere –, aby som poznal jeho, moc jeho zmŕtvychvstania a účasť na jeho utrpení tým, že sa mu pripodobním v smrti, aby som tak nejako dosiahol aj vzkriesenie z mŕtvych. Nie že by som ho už bol dosiahol, alebo že by som už bol dokonalý, ale bežím, aby som sa ho niekedy zmocnil, ako sa aj Kristus Ježiš zmocnil mňa.

Bratia, ja si nenamýšľam, že som sa už zmocnil. Ale jedno robím: zabúdam na to, čo je za mnou, a uháňam za tým, čo je predo mnou. Bežím k cieľu, za víťaznou cenou Božieho povolania zhora v Kristovi Ježišovi.

A všetci dokonalí takto zmýšľajme! A ak niečo chápete ináč, aj to vám Boh zjaví. Ale k čomu sme už dospeli, toho sa držme!

Bratia, spoločne ma napodobňujte a všímajte si tých, čo žijú podľa vzoru, aký máte v nás! Lebo mnohí, o ktorých som vám často hovoril a teraz aj s plačom hovorím, žijú ako nepriatelia Kristovho kríža. Ich koniec je záhuba, ich bohom je brucho a hanba je slávou tých, čo zmýšľajú pozemsky. Veď naša vlasť je v nebi. Odtiaľ očakávame aj Spasiteľa, Pána Ježiša Krista. On mocou, ktorou si môže podmaniť všetko, pretvorí naše úbohé telo, aby sa stalo podobným jeho oslávenému telu.

A preto, bratia moji milovaní a vytúžení, moja radosť a moja koruna, takto pevne stojte v Pánovi, milovaní!

Evodiu prosím aj Syntychu prosím, aby rovnako zmýšľali v Pánovi. Aj teba, verný spolupracovník, prosím, pomáhaj im, veď ony sa so mnou borili za evanjelium spolu s Klementom a s ostatnými mojimi spolupracovníkmi, ktorých mená sú v knihe života.

Ustavične sa radujte v Pánovi! Opakujem: Radujte sa! Vaša miernosť nech je známa všetkým ľuďom. Pán je blízko. O nič nebuďte ustarostení. Ale vo všetkom modlitbou, prosbou a so vzdávaním vďaky prednášajte svoje žiadosti Bohu. A Boží pokoj, ktorý prevyšuje každú chápavosť, uchráni vaše srdcia a vaše mysle v Kristovi Ježišovi.

Napokon, bratia, myslite na všetko, čo je pravdivé, čo je cudné, čo je spravodlivé, čo je mravne čisté, čo je milé a čo má dobrú povesť, čo je čnostné a chválitebné! Robte to, čo ste sa naučili, prijali, počuli a videli na mne! A Boh pokoja bude s vami.

RESPONZÓRIUM

Lk 12, 35-36; Mt 24, 42

Bedrá majte opásané a lampy zažaté! * Buďte podobní ľuďom, ktorí očakávajú svojho pána, keď sa má vrátiť zo svadby.

Bdejte teda, lebo neviete, v ktorý deň príde váš Pán. * Buďte.

DRUHÉ ČÍTANIE

Z rehoľných pravidiel svätého opáta Benedikta

(Prologus, 4-22; cap. 72, 1-12: CSEL 75, 2-5. 162-163)

Ničomu nedávať prednosť pred Kristom

Predovšetkým ak začínaš niečo dobré robiť, pros Krista vrúcnou modlitbou, aby to on zdokonalil. Aby sa ten, čo nás už láskavo zarátal do počtu synov, nemusel raz rmútiť za naše zlé skutky. Lebo ho máme za jeho dary ustavične tak poslúchať, aby nás raz nielen nevydedil ako rozhnevaný otec svoje deti, ale aby nás ako obávaný pán, pobúrený našimi hriechmi, nevydal na večný trest ako naničhodných sluhov, ktorí ho nechceli nasledovať do slávy.

Vstaňme teda konečne, ako nás vyzýva Písmo: „Nadišla hodina, aby sme sa prebudili zo sna.“ Otvorme oči pre božské svetlo a napäto počúvajme božský hlas, ktorý nás denne volá a napomína: „Čujte dnes jeho hlas: Nezatvrdzujte svoje srdcia.“ A opäť: „Kto má uši na počúvanie, nech počúva, čo Duch hovorí cirkvám.“

A čo hovoril? „Poďte, deti, čujte ma, naučím vás bázni Pánovej.“ „Choďte, dokiaľ máte svetlo života, aby vás nezastihla tma smrti.“

Pán hľadá v množstve ľudu, ku ktorému toto volá, svojho robotníka, a znovu hovorí: „Miluje niekto život a chce požívať dobro v šťastných dňoch?“ Ak toto začuješ a odpovieš: „Ja,“ povie ti Boh: „Ak chceš mať pravý a večný život, zdržuj svoj jazyk od zlého a svoje pery od reči úlisnej. Unikaj pred zlom a dobre rob, hľadaj pokoj a usiluj sa oň.“ „A keď to urobíte, moje oči spočinú na vás a môj sluch sa nakloní k vašim prosbám a skôr, ako ma budete volať, poviem vám: Tu som!“

A čo môže byť pre nás, milovaní bratia, lahodnejšie, ako tento Pánov hlas, ktorý nás volá? Hľa, Pán nám vo svojej láske ukazuje cestu života.

Prepášme si teda bedrá vierou a konaním dobrých skutkov a vedení evanjeliom kráčajme po jeho cestách, aby sme si zaslúžili vidieť toho, „ktorý nás povolal do svojho kráľovstva“. Ak chceme prebývať v stánku jeho kráľovstva, musíme bežať po ceste dobrých skutkov, ináč sa ta nedostaneme.

Tak ako jestvuje zlá, horká horlivosť, ktorá oddeľuje od Boha a vedie do pekla, jestvuje aj dobrá horlivosť, ktorá oddeľuje od chýb a vedie k Bohu a do večného života. Teda mnísi majú s veľkou láskou osvedčovať túto horlivosť, čiže „predbiehať sa vzájomne v úctivosti“, s najväčšou trpezlivosťou znášať svoje telesné i mravné slabosti, pretekať sa v poslušnosti; nik sa nemá hnať za tým, čo vyhovuje jemu, ale skôr za tým, čo osoží inému, majú si čisto prejavovať bratskú lásku, z lásky sa báť Boha, úprimnou a poníženou láskou milovať svojho opáta a vonkoncom ničomu nedávať prednosť pred Kristom, ktorý nech nás všetkých rovnako privedie do večného života.

RESPONZÓRIUM

Svätý Benedikt opustil domov i dedičstvo, túžil páčiť sa Bohu, našiel si miesto na svätý život * A býval celkom sám pred pohľadom Najvyššieho.

Utiahol sa teda v múdrej nevedomosti a rozumnej neučenosti. * A býval.

HYMNUS TE DEUM

Teba, Bože, chválime.

MODLITBA

Modlime sa.

Bože, ty si vo svätom opátovi Benediktovi ustanovil veľkého učiteľa duchovného života; daj, prosíme, aby sme na prvé miesto vždy kládli lásku k tebe a veľkodušne kráčali po ceste tvojich prikázaní. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote Ducha Svätého po všetky veky vekov.

Amen.

Text © KBS. Texty sú publikované s vedomím KBS ako pracovná verzia.

© 1999-2023 J. Vidéky