## 2. október 2024

## Svätých anjelov strážcov
spomienka

Ranné chvály

Bože, príď mi na pomoc.

Pane, ponáhľaj sa mi pomáhať.

Sláva Otcu. Ako bolo. Aleluja.

HYMNUS

Pôvodca sveta najlepší,

stvoril si vesmír múdrosťou

a všetko riadiš lahodne

nie s menšou prozreteľnosťou.

Stoj pri nás, odpusť hriešnikom,

pred hriechom chráň nás v každý čas

a keď nám svetlo zapadá,

daj mysli nový svetla jas.

Nech je vždy pri nás anjel tvoj

určený na ochranu nám,

aby sme vyhli hriechu, zlu

a všetkým klamným nástrahám.

Nech zmarí šípy satana

štvaného bledou závisťou,

by srdce neopatrné

nestrhol svojou ľstivosťou.

Hrôzu a zmätok duchov zlých

odožeň od nás celkom preč,

pokojom poteš zmätených

a našu dušu, telo lieč.

Sláva ti, Otče, na nebi;

získaných krvou Kristovou

a Duchom Svätým značených

ochraňuj skrze anjelov. Amen.

PSALMÓDIA

Ant. 1 Pán pošle s tebou svojho anjela a urobí tvoju cestu úspešnou.

Žalm 63, 2-9
Túžba duše za Bohom
Bdie pre Boha, kto zavrhuje skutky tmy.

Bože, ty si môj Boh, *

už od úsvitu sa viniem k tebe.

Za tebou prahne moja duša, *

za tebou túži moje telo;

ako vyschnutá, pustá zem bez vody, †

tak ťa túžim uzrieť vo svätyni *

a vidieť tvoju moc a slávu.

Veď tvoja milosť je lepšia než život; *

moje pery budú ťa oslavovať.

Celý život ťa chcem velebiť *

a v tvojom mene dvíhať svoje ruky k modlitbe.

Sťa na bohatej hostine sa nasýti moja duša *

a moje ústa ťa budú chváliť jasavými perami.

Na svojom lôžku myslím na teba, *

o tebe rozjímam hneď za rána.

Lebo ty si mi pomáhal *

a pod ochranou tvojich krídel budem plesať.

Moja duša sa vinie k tebe, *

ujímaš sa ma svojou pravicou.

Ant. Pán pošle s tebou svojho anjela a urobí tvoju cestu úspešnou.

Ant. 2 Nech je zvelebený Boh, ktorý poslal svojho anjela a vyslobodil svojich služobníkov, čo v neho dôverovali.

Chválospev
Všetko tvorstvo nech chváli Pána

Dan 3, 57-88. 56

Chváľte nášho Boha, všetci jeho služobníci. (Zjv 19, 5)

Velebte Pána, všetky jeho diela; *

chváľte a vyvyšujte ho naveky.

Velebte Pána, nebesia; *

velebte Pána, jeho anjeli.

Velebte Pána, všetky vody nad nebesami; *

nech Pána velebia všetky jeho mocnosti.

Velebte Pána, slnko a mesiac; *

velebte Pána, hviezdy na nebi.

Velebte Pána, dážď i rosa; *

veleb Pána, každý vietor.

Velebte Pána, oheň a páľava; *

velebte Pána, chlad a horúčosť.

Velebte Pána, rosa a srieň; *

velebte Pána, mráz a zima.

Velebte Pána, ľad a sneh; *

velebte Pána, noci a dni.

Velebte Pána, svetlo a tma; *

velebte Pána, blesky a oblaky.

Nech Pána velebí zem; *

nech ho chváli a oslavuje naveky.

Velebte Pána, vrchy a kopce; *

velebte Pána, všetky rastliny na zemi.

Velebte Pána, moria a rieky; *

velebte Pána, pramene.

Velebte Pána, veľryby a všetko, čo sa hýbe vo vodách; *

velebte Pána, všetky nebeské vtáky.

Velebte Pána, všetka zver a dobytok; *

velebte Pána, synovia človeka.

Veleb Pána, Izrael; *

chváľte a vyvyšujte ho naveky.

Velebte Pána, vy, jeho kňazi; *

velebte Pána, jeho služobníci.

Velebte Pána, duchovia a duše spravodlivých; *

velebte Pána, svätí a pokorní srdcom.

Velebte Pána, Ananiáš, Azariáš a Mízael; *

chváľte a vyvyšujte ho naveky.

Velebme Otca i Syna so Svätým Duchom; *

chváľme a vyvyšujme ho naveky.

Požehnaný si, Pane, na nebeskej oblohe; *

hoden chvály a slávy naveky.

Na konci tohto chválospevu sa nehovorí Sláva Otcu.

Ant. Nech je zvelebený Boh, ktorý poslal svojho anjela a vyslobodil svojich služobníkov, čo v neho dôverovali.

Ant. 3 Chváľte Pána, anjeli a všetky mocnosti.

Žalm 149
Plesanie svätých
Synovia Cirkvi, synovia nového ľudu, nech jasajú nad svojím kráľom, Kristom. (Hesychius)

Spievajte Pánovi pieseň novú; *

jeho chvála nech znie v zhromaždení svätých.

Nech sa teší Izrael zo svojho Stvoriteľa, *

synovia Siona nech jasajú nad svojím kráľom.

Nech oslavujú jeho meno tancom, *

nech mu hrajú na bubne a na citare.

Lebo Pán miluje svoj ľud *

a tichých venčí víťazstvom.

Nech svätí jasajú v sláve, *

nech sa veselia na svojich lôžkach.

Oslavu Boha nech majú na perách *

a v rukách meč dvojsečný,

aby sa pomstili na pohanoch *

a potrestali národy,

aby ich kráľom nasadili putá *

a ich veľmožom železné okovy

a aby ich súdili podľa písaného práva. *

Všetkým jeho svätým to bude na slávu.

Ant. Chváľte Pána, anjeli a všetky mocnosti.

KRÁTKE ČÍTANIE

Ex 23, 20-21

Pošlem pred tebou anjela, aby ťa chránil na ceste a priviedol ťa na miesto, ktoré som pripravil. Váž si ho a počúvaj jeho hlas.

KRÁTKE RESPONZÓRIUM

Budem ti hrať * Pred tvárou anjelov, Bože môj. Budem.

Tvoje meno budem oslavovať. * Pred tvárou anjelov, Bože môj. Sláva Otcu. Budem.

EVANJELIOVÝ CHVÁLOSPEV

Ant. na Benediktus: Všetci sú služobnými duchmi, poslanými slúžiť tým, čo majú dostať do dedičstva spásu.

PROSBY

Milovaní bratia (a sestry), zvelebujme nebeského Otca, pred ktorým stojí množstvo anjelov, a vrúcne prosme, aby nás títo slávni služobníci sprevádzali svojou pomocou na ceste nášho života; volajme:

Dobrorečte Bohu, všetci jeho anjeli.

Bože, ty si dal svojim anjelom príkaz, aby nás strážili na všetkých našich cestách;

veď nás dnes bez úrazu po svojich chodníkoch.

Otče, naši anjeli v nebi ustavične hľadia na tvoju tvár;

daj, aby sme stále žili v tvojej prítomnosti.

Bože, ty si prisľúbil, že tvoje deti budú ako anjeli v nebi;

udeľ nám čistotu srdca i tela.

Bože, pošli svojmu ľudu na pomoc veľké knieža Michala,

aby ho chránil v boji proti satanovi a jeho služobníkom.

Otče náš.

MODLITBA

Bože, vo svojej prozreteľnosti posielaš nám svätých anjelov za strážcov; vrúcne ťa prosíme, daj, aby sme vždy cítili ich mocnú ochranu a raz v ich spoločenstve prežívali večnú radosť. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote Ducha Svätého po všetky veky vekov.

Amen.

Text © KBS. Texty sú publikované s vedomím KBS ako pracovná verzia.

© 1999-2023 J. Vidéky