## 29. apríl 2024

## Sv. Kataríny Sienskej, panny a učiteľky Cirkvi,
patrónky Európy
sviatok

Narodila sa v Siene roku 1347. Už ako malé dievčatko túžila po vyšších veciach a vstúpila do Tretieho rádu svätého Dominika. Horela láskou k Bohu a blížnemu, upevňovala pokoj a svornosť medzi mestami, rozhodne hájila práva a slobodu rímskeho pápeža a podporovala obnovu náboženského života. Nadiktovala aj niekoľko spisov, naplnených pravým učením a preniknutých duchovným nadšením. Zomrela roku 1380. Pavol VI. ju 4. októbra 1970 vyznačil titulom učiteľky Cirkvi. Pápež Ján Pavol II. ju apoštolským listom Spolupatrónky Európy (Spes aedificandi) z 1. októbra 1999 vyhlásil spolu so svätou Brigitou Švédskou a svätou Teréziou Benediktou od Kríža za spolupatrónku Európy.

Posvätné čítanie

Bože, príď mi na pomoc.

Pane, ponáhľaj sa mi pomáhať.

Sláva Otcu. Ako bolo. Aleluja.

HYMNUS

V zástupe múdrych panien Katarína

v ústrety ide s lampou Ježišovi

a zahanbuje svetlom, čo ju zdobí,

temnotu doby.

On zas jej nesie prsteň drahocenný,

na ktorom žiaria drahokamy krásne,

a panne vraví: „Prijmi bez otázky

znak svätej lásky.“

V srdci jej horí oheň nadpozemský,

mysľou sa vnára často do extázy,

až zdobia telo Kataríny panny

Kristove rany.

Celá je šťastná, plná blaženosti,

túli sa verne k Ženíchovmu srdcu;

a v nebi žiari duša panny krásna

jak hviezda jasná.

Sláva ti večná, Bože trojjediný,

Pán neba, zeme, sediaci na tróne;

ty mocný, všetko riadiš, udržuješ

a nás miluješ. Amen.

PSALMÓDIA

Ant. 1 Panna slávna, múdra a rozvážna; tvojím ženíchom je nepoškvrnené Slovo. Aleluja.

Žalm 19, 2-7
Oslava Boha Stvoriteľa
Navštívi nás Vychádzajúci z výsosti..., a upriami naše kroky na cestu pokoja. (Porov. Lk 1, 78. 79)

Nebesia rozprávajú o sláve Boha *

a obloha hlása dielo jeho rúk.

Deň dňu o tom podáva správu *

a noc noci to dáva na známosť.

Nie sú to slová, nie je to reč, *

ktorá by sa nedala počuť.

Po celej zemi rozlieha sa ich hlas *

a ich slová až po končiny sveta.

Tam hore vybudoval stan pre slnko †

a ono z neho vychádza sťa ženích zo svojej komnaty *

a raduje sa ako bežec pred veľkými pretekmi.

Na jednom kraji neba sa vynára †

a uberá sa k druhému; *

pred jeho žiarou sa nič ukryť nemôže.

Ant. Panna slávna, múdra a rozvážna; tvojím ženíchom je nepoškvrnené Slovo. Aleluja.

Ant. 2 Pre lásku môjho Pána Ježiša Krista som pohrdla svetom s celým jeho bohatstvom. Aleluja.

Žalm 45
Svadobná pieseň pre kráľa
Ženích prichádza, vyjdite mu v ústrety! (Mt 25, 6)
I

Moje srdce prekypuje krásnymi slovami, †

svoje verše venujem kráľovi. *

Môj jazyk je ako pero rýchlopisca.

Ty si najkrajší z ľudských synov. †

Z tvojich perí plynie milota. *

Preto ťa Boh požehnal naveky.

Ty najmocnejší, pripáš si meč na bedrá; *

svoju velebu a dôstojnosť.

Vo svojej dôstojnosti šťastne vytiahni, nasadni na voz †

a bojuj za pravdu, lásku a spravodlivosť. *

Nech ťa tvoja pravica učí konať úžasné skutky.

Tvoje ostré šípy †

zasiahnu srdcia kráľových nepriateľov; *

poddajú sa ti národy.

Tvoj trón, Bože, trvá naveky *

a žezlo tvojho kráľovstva je žezlo spravodlivosti.

Miluješ spravodlivosť a nenávidíš neprávosť, †

preto ťa Boh, tvoj Boh, pomazal olejom radosti *

viac ako tvojich druhov.

Tvoj odev vonia myrhou, aloou a kasiou *

a rozveseľuje ťa zvuk harfy z palácov zo slonoviny.

Dcéry kráľovské sú medzi tvojimi vyvolenými; *

po tvojej pravici stojí kráľovná ozdobená zlatom z Ofíru.

Ant. Pre lásku môjho Pána Ježiša Krista som pohrdla svetom s celým jeho bohatstvom. Aleluja.

Ant. 3 Sám kráľ zatúžil za tvojou krásou; on je tvoj Boh a Pán. Aleluja.

II

Čuj, dcéra, a pozoruj, †

nakloň svoj sluch, *

zabudni na svoj ľud a na dom svojho otca.

Sám kráľ zatúžil za tvojou krásou; *

on je tvoj pán, vzdaj mu poklonu.

Dcéry z Týru ti prinesú dary *

a o tvoju priazeň sa budú uchádzať veľmoži národa.

Veľmi vznešená je dcéra kráľovská vnútri, *

jej odevom sú zlaté tkanivá.

V pestrom rúchu ju vedú ku kráľovi; *

za ňou ti privádzajú panny, jej družice.

Sprevádza ich jasot radostný, *

tak vstupujú do kráľovského paláca.

Miesto tvojich otcov zaujmú tvoji synovia; *

urobíš ich kniežatami nad celou zemou.

Na tvoje meno budem pamätať *

vo všetkých pokoleniach.

Preto ťa národy budú velebiť *

navždy a na veky vekov.

Ant. Sám kráľ zatúžil za tvojou krásou; on je tvoj Boh a Pán. Aleluja.

Ukážeš mi cestu života. Aleluja.

U teba je plnosť radosti. Aleluja.

PRVÉ ČÍTANIE

Z Prvého listu svätého apoštola Pavla Korinťanom

7, 25-40

Kresťanské panenstvo

Bratia, o pannách nemám Pánov príkaz, ale dávam radu ako taký, ktorý dosiahol milosrdenstvo u Pána, aby som bol verný. Myslím teda, že je to dobré – pre terajšie ťažkosti –, že je dobre, keď človek ostane tak, ako je. Si viazaný k žene? Nevyhľadávaj rozluku. Si bez ženy? Nehľadaj si ženu. Ale ak sa oženíš, nezhrešíš. A ak sa panna vydá, nezhreší. Ale takíto budú mať telesné trápenia a toho vás chcem ušetriť. A tak, bratia, hovorím, čas je krátky, aby napokon aj tí, čo majú ženy, boli, akoby ich nemali; tí, čo plačú, akoby neplakali; tí, čo sa radujú, akoby sa neradovali; tí, čo kupujú, akoby nič nevlastnili; a tí, čo užívajú tento svet, akoby ho neužívali, lebo tvárnosť tohto sveta sa pomíňa.

Chcem, aby ste vy boli bez starostí. Kto je bez ženy, stará sa o Pánove veci, ako sa páčiť Pánovi. Ale ženatý sa stará o svetské veci, ako sa páčiť manželke, a je rozdelený. Aj nevydatá žena a panna rozmýšľajú o Pánových veciach, aby boli sväté telom i duchom. Ale vydatá myslí na svetské veci, ako sa páčiť mužovi. No toto hovorím na váš prospech, nie aby som na vás hodil slučku, ale aby ste sa čestne a nerušene pripútali k Pánovi.

Ak si niekto myslí, že je potupou pre jeho pannu, ak prekročí vek a má sa tak stať, nech urobí, čo chce; nehreší. Nech sa vezmú. Ale kto sa pevne v srdci rozhodol a nebol donútený, ale je pánom svojej vôle a zaumienil si v srdci zachovať svoju pannu, dobre robí. Teda aj ten, kto vydáva svoju pannu, dobre robí, ale kto nevydáva, robí lepšie.

Žena je viazaná, dokiaľ jej muž žije. Keď jej muž zomrie, je slobodná, môže sa vydať, za koho chce, ale iba v Pánovi. Bude však blaženejšia, ak ostane tak podľa mojej rady. A myslím si, že aj ja mám Božieho Ducha.

RESPONZÓRIUM

Kráľ zatúžil za tvojou krásou, veď ti ju on sám dal; on je tvoj Boh a tvoj Kráľ; * Len on je tvoj Kráľ a tvoj Ženích. Aleluja.

Zasnúbila si sa Kráľovi a Bohu, ktorý ťa obdaroval, ozdobil, vykúpil a posvätil. * Len on.

DRUHÉ ČÍTANIE

Z Dialógu svätej panny Kataríny Sienskej o Božej prozreteľnosti

(Cap. 167, Gratiarum actio ad Trinitatem: ed. lat., Ingolstadii, 1583, f. 290v-291)

Skúsila som a presvedčila som sa

Večné Božstvo, večná Trojica, ty si spojila krv svojho jednorodeného Syna s božskou prirodzenosťou, a preto má takú veľkú cenu! Ty, večná Trojica, si ako hlboké more: čím viac v ňom hľadám, tým viac nachádzam, a čím viac nachádzam, tým viac ťa hľadám. Ty akosi nenásytne nasycuješ dušu; lebo vo svojej priepastnej hlbine sýtiš dušu tak, že stále ostáva hladná a lačná po tebe, večná Trojica, a želá si a túži v tvojom svetle uvidieť teba, Svetlo.

Skúsila som a presvedčila som sa svetlom rozumu v tvojom svetle o tvojej priepastnej hĺbke, večná Trojica, i o kráse tvojho stvorenia. Preto keď som sa zhliadla v tebe, videla som, že som tvojím obrazom, lebo ty, večný Otče, mi dávaš zo svojej moci a zo svojej múdrosti; z tej múdrosti, ktorá je privlastnená tvojmu Jednorodenému. A Duch Svätý, ktorý vychádza z teba, Otče, i z tvojho Syna, dal mi dobrú vôľu, čím ma urobil hodnou lásky.

Veď ty, večná Trojica, si Stvoriteľ a ja stvorenie. A v znovustvorení, ktoré si vo mne urobil skrze krv svojho jednorodeného Syna, som v tvojom svetle poznala, že si uchvátený krásou svojho stvorenia.

Priepastná hlbina, večná Trojica, Božstvo, hlboké more! Čo si mi mohol dať viac než seba samého?! Ty si oheň, ktorý stále horí a nestravuje sa; ty svojou páľavou stráviš akúkoľvek samolásku duše. Ty si oheň, ktorý odstraňuje všetok chlad a osvecuje myseľ svojím svetlom, ktorým si mi dal poznať svoju pravdu.

V zrkadle tohto svetla poznávam teba, najvyššie Dobro, Dobro nad všetko dobro, Dobro šťastné, Dobro nepochopiteľné, Dobro neoceniteľné; Krása nad všetku krásu, Múdrosť nad každú inú múdrosť: lebo ty si sama Múdrosť, ty si Chlieb anjelov, ktorý sa v ohni lásky daroval ľuďom.

Ty si odev, ktorý zakrýva moju nahotu, a nás hladných živíš svojou sladkosťou, lebo si sladký, v tebe niet horkosti, večná Trojica!

RESPONZÓRIUM

Otvor mi, sestra moja, spoludedička môjho kráľovstva, priateľka moja, ktorá spoznala tajomstvá mojej pravdy. * Omilostená darom môjho Ducha, očistená vyliatím mojej krvi od každej škvrny. Aleluja.

Vyjdi z ticha nazerania a smelo vydávaj svedectvo o mojej pravde. * Omilostená.

HYMNUS TE DEUM

Teba, Bože, chválime.

MODLITBA

Modlime sa.

Bože, ty si vo svätej Kataríne roznietil vrúcnu lásku, keď rozjímala o Pánovom umučení a slúžila tvojej Cirkvi; na jej príhovor dopraj, aby sa tvoj ľud, ktorému si dal účasť na Kristových tajomstvách, večne tešil, keď sa Kristus zjaví vo svojej sláve. Lebo on je Boh a s tebou žije a kraľuje v jednote Ducha Svätého po všetky veky vekov.

Amen.

Text © KBS. Texty sú publikované s vedomím KBS ako pracovná verzia.

© 1999-2023 J. Vidéky