## 17. apríl 2024

## Streda, Veľkonočné obdobie, 3. týždeň
3. týždeň žaltára

Posvätné čítanie

Bože, príď mi na pomoc.

Pane, ponáhľaj sa mi pomáhať.

Sláva Otcu. Ako bolo. Aleluja.

HYMNUS

Toto je pravý Boží deň,

žiariaci svetlom blaživým,

veď celý svet krv Kristova

zbavila jeho ťažkých vín.

On vrátil slepým svetlo, zrak

a hriešnym novú vieru vlial;

kto by sa musel strachom chvieť,

keď Pán i z lotra hriechy sňal?

Anjeli hľadia v úžase,

aký trest Kristus musel zniesť;

a lotor pri ňom kajúci

má prísľub raja ešte dnes.

Obdivuhodné tajomstvo:

sám Boh si ľudské telo vzal,

by telo zbavil nákazy,

aby hriech, vinu z ľudí sňal.

Môže byť niečo vzácnejšie,

keď milosť vinu zamení,

keď láska strávi, zničí strach

a v smrti život pramení?!

Ježišu, ty buď naveky

nám veľkonočnou radosťou,

pridruž nás k svojmu víťazstvu

znovuzrodených milosťou.

Tebe buď sláva, Ježišu,

ktorý si slávne z mŕtvych vstal;

Otcovi, Duchu Svätému

nech večne zuní pieseň chvál. Amen.

Alebo podľa ľubovôle vo férie po Veľkonočnej oktáve:

Nech z výšin neba radosť znie,

nech jasá more, plesá zem:

Ukrižovaný z mŕtvych vstal

a smrteľníkom život dal.

Vracia sa milostivý čas,

deň spásy zjavuje sa zas;

v ňom Baránkovou krvou svet

obmytý skvie sa ako kvet.

Tá smrť, tá láska zranená

vín odpustenie znamená;

zmučený silu nestratil

a premožený zvíťazil.

V tom máme nádej; veríme,

že s Kristom k sláve prídeme,

aj my budeme vzkriesení

a vlastniť život blažený.

A preto všetci, čo sme tu,

obetu čistú, presvätú

nábožne slávme, slávnostne,

veď všetko dobro plynie z nej.

Ježišu, ty buď naveky

nám veľkonočnou radosťou,

pridruž nás k svojmu víťazstvu

znovuzrodených milosťou.

Tebe buď sláva, Ježišu,

ktorý si slávne z mŕtvych vstal;

Otcovi, Duchu Svätému

nech večne zuní pieseň chvál. Amen.

PSALMÓDIA

Ant. 1 Milosť a pravda kráčajú pred tvojou tvárou, Pane. Aleluja.

Žalm 89, 2-38
Božia milosť nad domom Dávida
Z Dávidovho potomstva dal Boh podľa prisľúbenia Spasiteľa, Ježiša. (Sk 13, 22. 23)
I

Pánovo milosrdenstvo chcem ospevovať naveky; *

po všetky pokolenia hlásať svojimi ústami tvoju vernosť.

Veď ty si povedal: †

„Moje milosrdenstvo je ustanovené naveky.“ *

Tvoja vernosť je upevnená v nebesiach.

„Zmluvu som uzavrel so svojím vyvoleným, *

svojmu služobníkovi Dávidovi som prisahal:

Naveky zaistím tvoj rod *

a postavím tvoj trón, čo pretrvá všetky pokolenia.“

Tvoje zázraky, Pane, oslavujú nebesia *

a tvoju vernosť spoločenstvo svätých.

Lebo kto nad oblakmi je roveň Pánovi? *

Kto sa z Božích synov podobá Pánovi?

Boh, ktorý v zhromaždení svätých budí strach, *

je veľký a hrozný voči všetkým, čo ho obklopujú.

Pane, Bože zástupov, kto je ako ty? *

Mocný si, Pane, a pravda je u teba.

Ty vládneš nad neskrotným morom *

a zmierňuješ jeho vlnobitie.

Rahaba si pošliapal ako raneného, *

svojich nepriateľov si rozprášil silou ramena.

Tvoje je nebo a tvoja je zem, *

svet i jeho bohatstvo si ty založil.

Sever i juh si ty utvoril, *

Tábor a Hermon sa z tvojho mena radujú.

Mocné je tvoje rameno, *

pevná je tvoja ruka a tvoja pravica vztýčená.

Spravodlivosť a právo sú základom tvojho trónu, *

milosť a pravda kráčajú pred tvojou tvárou.

Blažený ľud, ktorý vie jasať! *

Kráča vo svetle tvojej tváre, Pane;

deň čo deň sa raduje z tvojho mena *

a honosí sa tvojou spravodlivosťou.

Lebo ty si jeho sila a nádhera *

a tvojou priazňou sa dvíha naša moc.

Veď náš vladár patrí Pánovi *

a náš kráľ Izraelovmu Svätému.

Ant. Milosť a pravda kráčajú pred tvojou tvárou, Pane. Aleluja.

Ant. 2 Syn Boží podľa tela pochádza z rodu Dávidovho. Aleluja.

II

Raz si vo videní prehovoril k svojim svätým a povedal si: †

„Bohatierovi som pomoc poskytol *

a vyvoleného z ľudu som povýšil.

Našiel som svojho služobníka Dávida, *

pomazal som ho svojím svätým olejom.

Pevne ho bude držať moja ruka *

a posilňovať moje rameno.

Nezaskočí ho nepriateľ, *

ani zlosyn ho nepokorí.

Nepriateľov pred jeho zrakom rozmliaždim *

a rozdrvím tých, čo cítia voči nemu nenávisť.

S ním bude moja vernosť a milosť *

a v mojom mene povznesie sa jeho moc.

Položím jeho ruku na more *

a na rieky jeho pravicu.

On bude volať ku mne: ‚Ty si môj otec, *

môj Boh a útočište mojej spásy.‘

A ja ho ustanovím za prvorodeného, *

za najvyššieho medzi kráľmi zeme.

Naveky mu svoju milosť zachovám *

a pevná bude moja zmluva s ním.

Jeho rod udržím naveky *

a jeho trón bude ako dni nebies.“

Ant. Syn Boží podľa tela pochádza z rodu Dávidovho. Aleluja.

Ant. 3 Raz navždy som prisahal svojmu služobníkovi Dávidovi: Jeho rod bude trvať naveky. Aleluja.

III

„No keď raz jeho synovia môj zákon opustia *

a nebudú kráčať podľa mojich príkazov,

keď moje ustanovenia znesvätia *

a nezachovajú moje predpisy,

potom ich priestupok trstenicou potrescem *

a ich neprávosť korbáčom.

Ale priazeň mu neodopriem *

a neporuším svoju vernosť.

Svoju zmluvu neznesvätím *

a nezruším výroky svojich úst.

Raz navždy som na svoju svätosť prisahal, *

nesklamem Dávida.

Jeho rod bude trvať naveky *

a predo mnou sa ako slnko bude vznášať jeho trón;

a navždy bude pevný sťa luna, *

verný svedok na oblohe.“

Ant. Raz navždy som prisahal svojmu služobníkovi Dávidovi: Jeho rod bude trvať naveky. Aleluja.

Boh vzkriesil Krista z mŕtvych. Aleluja.

Aby sa naša viera a nádej upínali na Boha. Aleluja.

PRVÉ ČÍTANIE

Z Knihy zjavenia svätého apoštola Jána

9, 1-12

Rana kobyliek

Ja, Ján, som videl: Zatrúbil piaty anjel. A videl som, že hviezda spadla z neba na zem. A dostala kľúč od studne priepasti. Otvorila studňu priepasti a zo studne vystúpil dym ako dym veľkej pece a zatemnilo sa slnko a aj vzduch od dymu studne. A z dymu vyšli na zem kobylky a dostali moc, akú majú pozemské škorpióny. Povedalo sa im, aby neškodili tráve na zemi, ani nijakej byline, ani nijakému stromu, ale iba ľuďom, ktorí nemajú na čele Božiu pečať. Dostali rozkaz, aby ich nezabíjali, ale trápili päť mesiacov; a ich trápenie bolo ako trápenie od škorpióna, keď uštipne človeka. V tých dňoch ľudia budú hľadať smrť, a nenájdu ju, budú si žiadať zomrieť, a smrť od nich utečie.

Tieto kobylky sa podobali koňom pripraveným do boja; na hlavách mali akoby vence podobné zlatu a ich tváre boli ako tváre ľudí. Vlasy mali ako ženské vlasy a ich zuby boli ako levie. Panciere mali ako panciere zo železa a zvuk ich krídel bol ako hrmot mnohých konských vozov rútiacich sa do boja. Chvosty mali podobné škorpiónom, aj žihadlá, a v chvostoch mali moc škodiť ľuďom päť mesiacov. Nad sebou mali kráľa anjela priepasti, ktorý sa po hebrejsky volá Abaddon a po grécky má meno Apollyon.

Prvé beda prešlo a hľa, po ňom prichádzajú ešte dve beda.

RESPONZÓRIUM

Joel 3, 3. 5; Mk 13, 33

Urobím znamenia na nebi i na zemi: krv, oheň a stĺpy dymu. * Ale každý, kto bude vzývať Pánovo meno, bude zachránený. Aleluja.

Majte sa na pozore, bdejte, lebo neviete, kedy príde ten čas. * Ale každý.

DRUHÉ ČÍTANIE

Z Prvej apológie kresťanov od svätého mučeníka Justína

(Cap. 61: PG 6, 419-422)

Kúpeľ znovuzrodenia

Vysvetlíme, ako sme sa zasvätili Bohu, keď nás Kristus obnovil.

Všetci, čo sa presvedčia a uveria, že čo učíme a hovoríme, je pravda, a sľúbia, že tak môžu aj žiť, sú poučení, ako si modlitbou a pôstom vyprosiť od Boha odpustenie predošlých hriechov; pričom sa modlíme a postíme s nimi.

Potom ich zavedieme k vode a tam sa znovuzrodia tým istým spôsobom, ako sme sa znovuzrodili aj my. Lebo vtedy prijímajú kúpeľ vodou v mene Pána Boha, Otca vesmíru, i nášho Spasiteľa Ježiša Krista i Ducha Svätého.

Lebo Kristus povedal: „Ak sa nenarodíte znova, nevojdete do nebeského kráľovstva.“ Pričom je všetkým jasné, že nie je možné, aby tí, čo sa raz narodili, druhý raz vošli do lona matky.

Aj prorok Izaiáš vyhlásil, že sa hneď oslobodzujú od hriechov tí, čo zhrešili a konajú pokánie. Povedal to takto: „Obmyte sa, očistite sa, odstráňte zlobu zo svojich duší, učte sa robiť dobro; vymôžte právo sirote, obhajujte vdovu. A príďte, budeme sa pravotiť, hovorí Pán. Keby boli vaše hriechy ako purpur, vybielim ich ako vlnu, a keby boli sťa šarlát, vybielim ich ako sneh. No ak ma nepočúvnete, mečom zahyniete. Lebo takto prehovorili Pánove ústa.“

Takéto učenie sme prijali od apoštolov. O svojom prvom narodení nevieme. Zrodili sme sa akousi nevyhnutnosťou z vlhkého semena pri vzájomnom spojení rodičov. Boli sme vychovaní v zlých mravoch podľa bezbožných zásad. Aby sme však nezostali synmi nevyhnutnosti a nevedomosti, ale synmi zo slobodnej voľby a poznania a dosiahli v krstnej vode odpustenie hriechov, ktoré sme predtým popáchali, vyslovuje sa nad tým, kto sa chce znovuzrodiť a robí pokánie za hriechy, meno Pána Boha a Otca všetkého; a len takto ho oslovujeme, keď niekoho privádzame ku krstnému kúpeľu.

Nik predsa nemôže dať meno neopísateľnému Bohu. A keby sa niekto opovážil tvrdiť, že má meno, je úplný šialenec.

Tento kúpeľ sa volá osvietenie, lebo tí, čo toto poznajú, majú osvietenú myseľ. A ten, kto je osvietený, je aj obmytý v mene Ježiša Krista, ukrižovaného za vlády Poncia Piláta, a v mene Ducha Svätého, ktorý prostredníctvom prorokov predpovedal všetko, čo sa týka Ježiša.

RESPONZÓRIUM

Jn 3, 5-6

Ježiš povedal Nikodémovi: Veru, veru, hovorím ti: * Ak sa niekto nenarodí z vody a z Ducha Svätého, nemôže vojsť do Božieho kráľovstva. Aleluja.

Čo sa narodilo z tela, je telo, a čo sa narodilo z Ducha, je duch. * Ak sa.

MODLITBA

Modlime sa.

Prosíme ťa, Pane, stoj pri svojom ľude, ktorý si obdaril milosťou viery, a dopraj nám vo večnosti účasť na zmŕtvychvstaní tvojho jednorodeného Syna. Lebo on je Boh a s tebou žije a kraľuje v jednote Ducha Svätého po všetky veky vekov.

Amen.

Text © KBS. Texty sú publikované s vedomím KBS ako pracovná verzia.

© 1999-2023 J. Vidéky