## 31. december 2024

## PANNY MÁRIE BOHORODIČKY
slávnosť
(koniec Oktávy narodenia Pána)

Prvé vešpery

Bože, príď mi na pomoc.

Pane, ponáhľaj sa mi pomáhať.

Sláva Otcu. Ako bolo. Aleluja.

HYMNUS

Z lona Otca Syn zrodený

prv, než povstal celý svet,

Alfa i Omega zvaný,

večný zdroj a cieľ i stred

všetkého, čo je, čo bolo,

i budúcich, ďalších liet.

Vzal na seba naše telo

a s ním údy smrteľné,

aby ľudstvo nezhynulo,

z prarodičov zrodené,

ktoré krutý zákon ťahal

do priepasti pekelnej.

Vzišlo všetkým svetlo spásy,

keď sa chlapček narodil

z Panny-Matky požehnanej

a keď ústa otvoril,

aby z hriešnych ľudí sväté

pokolenie utvoril.

Toho, čo už dávnym vekom

hlas prorokov zvestoval

a všetkému ľudstvu v Písme

vždy verný Boh sľuboval,

teraz, keď je medzi nami,

každý človek vďačne chváľ!

Oslavujme Boha Otca,

veď on hoden chvály je,

ospevujme Krista Pána,

Syna Panny Márie;

sláva Duchu Presvätému,

on im v Božstve rovný je. Amen.

PSALMÓDIA

Ant. 1 Aká obdivuhodná výmena! Stvoriteľ ľudského pokolenia si vzal ľudskú dušu i telo a narodil sa z Panny; bez pričinenia človeka sa stal človekom a dal nám účasť na svojom Božstve.

Žalm 113
Chválospev na meno Pánovo
Mocnárov zosadil z trónov a povýšil ponížených. (Lk 1, 52)

Chváľte, služobníci Pánovi, *

chváľte meno Pánovo.

Nech je velebené meno Pánovo *

odteraz až naveky.

Od východu slnka až po západ *

nech je oslávené meno Pánovo.

Vyvýšený je Pán nad všetky národy *

a jeho sláva nad nebesia.

Kto je ako Pán, náš Boh, čo tróni na výsostiach, *

a predsa dbá o všetko nepatrné na nebi i na zemi?

Z prachu dvíha chudobného *

a zo smetiska povyšuje bedára

a dáva mu sedieť vedľa kniežat, *

vedľa kniežat svojho ľudu.

Neplodnej dáva bývať v dome *

ako šťastnej matke detí.

Ant. Aká obdivuhodná výmena! Stvoriteľ ľudského pokolenia si vzal ľudskú dušu i telo a narodil sa z Panny; bez pričinenia človeka sa stal človekom a dal nám účasť na svojom Božstve.

Ant. 2 Splnilo sa Písmo, keď si sa nevýslovne narodil z Panny: zostúpil si ako rosa na rúno, aby si spasil ľudské pokolenie. Chválime ťa, Bože náš.

Žalm 147, 12-20
Obnova Jeruzalema
Poď, ukážem ti nevestu, Baránkovu manželku. (Zjv 21, 9)

Chváľ, Jeruzalem, Pána, *

oslavuj, Sion, svojho Boha.

Lebo upevnil závory tvojich brán *

a požehnal tvojich synov v tebe.

Zaisťuje pokoj tvojim hraniciam, *

sýti ťa najlepšou pšenicou.

Svoj rozkaz na zem zosiela; *

rýchlo sa šíri jeho slovo.

Sneh dáva ako vlnu, *

rozsýpa srieň ako popol.

Kamenec spúšťa ako omrvinky; *

ktože vydrží v jeho mraze?

Ale keď zošle svoje slovo, roztopí sa, čo zamrzlo; *

keď zavanie jeho dych, vody sa rozprúdia.

On svoje slovo zvestuje Jakubovi, *

svoje zákony a prikázania Izraelovi.

Neurobil tak iným národom, *

nezjavil im svoje zámery.

Ant. Splnilo sa Písmo, keď si sa nevýslovne narodil z Panny: zostúpil si ako rosa na rúno, aby si spasil ľudské pokolenie. Chválime ťa, Bože náš.

Ant. 3 Ako horiaci neporušený ker, čo videl Mojžiš, je tvoje slávne neporušené panenstvo. Prihováraj sa za nás, Božia Rodička.

Chválospev
O Bohu, Spasiteľovi

Ef 1, 3-10

Nech je zvelebený Boh a Otec nášho Pána Ježiša Krista, *

ktorý nás v Kristovi požehnal všetkým nebeským duchovným požehnaním.

Veď v ňom si nás ešte pred stvorením sveta vyvolil, †

aby sme boli pred jeho tvárou *

svätí a nepoškvrnení v láske;

on nás podľa dobrotivého rozhodnutia svojej vôle predurčil, *

aby sme sa skrze Ježiša Krista stali jeho adoptovanými synmi

na chválu a slávu jeho milosti, *

ktorou nás obdaroval v milovanom Synovi.

V ňom máme vykúpenie skrze jeho krv, †

odpustenie hriechov *

podľa bohatstva jeho milosti,

ktorou nás štedro zahrnul †

vo všetkej múdrosti a rozumnosti, *

keď nám dal poznať tajomstvo svojej vôle podľa svojho dobrotivého rozhodnutia,

čo si v ňom predsavzal *

uskutočniť v plnosti času:

zjednotiť v Kristovi ako v hlave všetko, *

čo je na nebi aj čo je na zemi.

Ant. Ako horiaci neporušený ker, čo videl Mojžiš, je tvoje slávne neporušené panenstvo. Prihováraj sa za nás, Božia Rodička.

KRÁTKE ČÍTANIE

Gal 4, 4-5

Keď prišla plnosť času, Boh poslal svojho Syna, narodeného zo ženy, narodeného pod zákonom, aby vykúpil tých, čo boli pod zákonom, a aby sme dostali adoptívne synovstvo.

KRÁTKE RESPONZÓRIUM

Slovo sa telom stalo. * Aleluja, aleluja. Slovo.

A prebývalo medzi nami. * Aleluja, aleluja. Sláva Otcu. Slovo.

EVANJELIOVÝ CHVÁLOSPEV

Ant. na Magnifikat: Boh nás vo svojej veľkej láske miluje; preto poslal svojho Syna v tele podobnom hriešnemu, narodeného zo ženy, narodeného pod zákonom. Aleluja.

PROSBY

Nech je zvelebený Pán Ježiš, náš pokoj, ktorý prišiel z dvoch urobiť jeden ľud. Pokorne ho prosme:

Pane, udeľ všetkým svoj pokoj.

Ty si svojím narodením zjavil ľuďom svoju dobrotu a lásku;

daj, nech ti ustavične ďakujeme za tvoje dobrodenia.

Ty si chcel, aby tvoja Matka Mária bola plná milosti;

zahrň všetkých ľudí hojnosťou svojich darov.

Ty si prišiel zvestovať svetu Božie evanjelium;

rozmnož počet hlásateľov a poslucháčov tvojho slova.

Ty si sa narodil z Panny Márie ako náš brat;

nauč ľudí bratsky sa navzájom milovať.

Ty si sa zjavil svetu ako vychádzajúce slnko;

voveď zosnulých do svojej slávy, aby ťa videli z tváre do tváre.

Otče náš.

MODLITBA

Bože, narodením tvojho Syna z preblahoslavenej Panny Márie poskytol si ľuďom večnú spásu; daj, prosíme, aby sme vždy pociťovali účinky jej orodovania, veď skrze ňu sme dostali Pôvodcu života, Ježiša Krista, tvojho Syna a nášho Pána. Lebo on je Boh a s tebou žije a kraľuje v jednote Ducha Svätého po všetky veky vekov.

Amen.

Text © KBS. Texty sú publikované s vedomím KBS ako pracovná verzia.

© 1999-2023 J. Vidéky