## 20. január 2024

## Spomienka Panny Márie v sobotu
ľubovoľná spomienka

Ranné chvály

Bože, príď mi na pomoc.

Pane, ponáhľaj sa mi pomáhať.

Sláva Otcu. Ako bolo. Aleluja.

HYMNUS

Mária, Pani vznešená,

ty slávou tôniš žiaru hviezd;

toho, čo teba utvoril,

na svojej hrudi živiť smieš.

Čo Eva, žiaľ, raz stratila,

Dieťaťom svojím vraciaš nám,

otváraš cestu plačúcim,

vedieš nás k svätým výšinám.

Žiarivá brána kráľovská,

cez ktorú prešiel veľký Kráľ;

národy sveta, jasajte,

že z Panny Život zavítal.

Otca i Ducha aj Syna

tvojho nech všetko pochváli,

že ťa tri božské osoby

do rúcha slávy odiali. Amen.

Alebo:

Panna, ty hviezdou lásky si,

blažená v ríši nadhviezdnej;

ty, nádej naša, stoj pri nás

v hodine žitia poslednej.

Syn dal ti, Panna vznešená,

nad svojím srdcom veľkú moc;

a preto žije v istote,

kto teba prosí o pomoc.

Ty dávaš z dobrotivosti

nielen to, o čo prosíme;

ty vždy predchádzaš štedrosťou

priania, čo nevyslovíme.

Ty, Matka milosrdenstva,

ty veľkodušných sŕdc si vzor;

v tebe je vrchol bohatstva,

ktorým sa zaskvel Boží tvor.

Otca i Ducha aj Syna

tvojho nech všetko pochváli,

že ťa tri božské osoby

do rúcha slávy odiali. Amen.

Alebo hymnus Zdravas’, hviezda morská ako na druhé vešpery zo spoločnej časti na sviatky Panny Márie:

Zdravas’, hviezda morská,

jasná rajská brána,

slávna Matka Božia,

pritom večne Panna.

Prijmúc ono „Ave“,

čo ti anjel spieva,

vráť nám milosť a zmeň

v opak meno Eva.

Trestancom sním putá,

slepcom zažni svetlo,

odvráť zlo, by dušu

vždy len dobro stretlo.

Ukáž sa sťa matka,

aby skrze teba

ujal sa nás ten, čo

pre nás zišiel z neba.

Prevyšuješ všetky

a máš srdce vľúdne;

očisť naše, nech je

pokorné a cudné.

Pomôž nám žiť čisto,

k nebu kráčať isto,

kde nás radosť spojí

s Kristom, veď sme svoji.

Nech sa večne vzdáva

Otcu, Synu sláva,

aj Duchu buď chvála

rovná, neskonalá. Amen.

PSALMÓDIA

Ant. 1 Za rána zvestujeme tvoju dobrotu, Pane, a tvoju vernosť celú noc.

Žalm 92
Oslava Boha, Stvoriteľa
Tu zaznieva chvála za činy jednorodeného Syna. (Sv. Atanáz)

Dobre je oslavovať Pána *

a ospevovať meno tvoje, Najvyšší;

za rána zvestovať tvoju dobrotu *

a tvoju vernosť celú noc

na desaťstrunovej harfe a na lutne, *

spevom a citarou.

Lebo tvoje počínanie, Pane, ma napĺňa radosťou *

a plesám nad dielami tvojich rúk.

Aké veľkolepé sú tvoje diela, Pane, *

a aké hlboké tvoje myšlienky!

Nerozumný človek to nevie *

a blázon to nechápe.

Hoci hriešnici rastú ako tráva *

a kadejakí zločinci prekvitajú,

večná záhuba ich predsa neminie; *

no ty, Pane, si najvyšší naveky.

Veď to, Pane, tvoji protivníci, †

veď to tvoji protivníci zahynú *

a rozprášení budú všetci zločinci.

Mne však dávaš silu, akú má byvol s rohami, *

mažeš ma žírnym olejom.

Moje oko hľadí zvrchu na nepriateľov, *

moje ucho počúva o osude tých, čo zlomyseľne povstali proti mne.

Spravodlivý sťa palma zakvitne *

a vyrastie sťa céder z Libanonu.

Tí, čo vyrastajú v dome Pánovom, *

v nádvoriach nášho Boha budú prekvitať.

Ešte aj v starobe budú prinášať ovocie, *

úrodní budú a plní sviežosti;

a tak zvestujú, že Pán, moje útočište, je spravodlivý *

a neprávosti v ňom niet.

Ant. Za rána zvestujeme tvoju dobrotu, Pane, a tvoju vernosť celú noc.

Ant. 2 Vzdajte česť nášmu Bohu.

Chválospev
Božie dobrodenia ľudu

Dt 32, 1-12

Koľko ráz som chcel zhromaždiť tvoje deti, ako sliepka zhromažďuje svoje kuriatka pod krídla. (Mt 23, 37)

Počujte, nebesia, budem hovoriť; *

zem nech načúva slová mojich úst.

Nech prší ako dážď moja náuka, *

nech padajú ako rosa moje výroky,

ako dážď na rastliny, *

ako kvapky na trávnik;

lebo budem vzývať meno Pánovo: *

vzdajte česť nášmu Bohu.

On je skala, jeho diela sú dokonalé, *

lebo sú spravodlivé všetky jeho cesty.

Boh je verný a niet v ňom neprávosti, *

spravodlivý je a priamy.

Zhrešili proti nemu odrodilí synovia svojou špinavosťou; *

pokolenie podlé a zvrátené.

Takto sa odplácate Pánovi, *

ľud hlúpy a nerozumný?

Nie je on tvoj otec, ktorý si ťa vybral, *

ktorý ťa utvoril a upevnil?

Spomeň si na dávne dni, *

rozmýšľaj o všetkých pokoleniach;

opýtaj sa svojho otca a on ti dosvedčí *

i tvojich starcov a povedia ti.

Keď Najvyšší vymedzoval národy, *

keď oddeľoval Adamových synov,

národom určil hranice *

podľa počtu synov Izraela;

Pánovým podielom je totiž jeho ľud, *

Jakub jeho dedičným údelom.

Našiel ho v pustej krajine, *

na mieste hrôzy a uprostred zavýjania púšte;

ujal sa ho a dával naň pozor *

a strážil ho ako zrenicu svojho oka.

Ako keď orol durí k letu svoje mláďatá *

a krúži nad nimi,

tak rozprestiera svoje krídla a zachytáva ho *

a nesie ho na svojich perutiach.

Pán sám bol jeho vodcom *

a nepomáhal mu nijaký cudzí boh.

Ant. Vzdajte česť nášmu Bohu.

Ant. 3 Pane, aké vznešené je tvoje meno na celej zemi!

Žalm 8
Velebnosť Boha a dôstojnosť človeka
Všetko mu položil pod nohy a jeho ustanovil nad všetkým za hlavu Cirkvi. (Ef 1, 22)

Pane, náš Vládca, *

aké vznešené je tvoje meno na celej zemi!

Tvoja veleba sa vznáša *

nad nebesia.

Z úst nemluvniat a dojčeniec †

pripravil si si chválu naprotiveň svojim nepriateľom, *

aby si umlčal pomstivého nepriateľa.

Keď hľadím na nebesia, dielo tvojich rúk, *

na mesiac a na hviezdy, ktoré si ty stvoril:

čože je človek, že naň pamätáš, *

a syn človeka, že sa ho ujímaš?

Stvoril si ho len o niečo menšieho od anjelov, †

slávou a cťou si ho ovenčil *

a ustanovil si ho za vládcu nad dielami tvojich rúk.

Všetko si mu položil pod nohy: †

ovce a všetok domáci statok *

aj všetku poľnú zver,

vtáctvo pod oblohou a ryby v mori *

i všetko, čo sa hýbe po dne morskom.

Pane, náš Vládca, *

aké vznešené je tvoje meno na celej zemi!

Ant. Pane, aké vznešené je tvoje meno na celej zemi!

KRÁTKE ČÍTANIE

Krátke čítanie s responzóriom sa vyberá z nasledujúcich:

Gal 4, 4-5

Keď prišla plnosť času, Boh poslal svojho Syna, narodeného zo ženy, narodeného pod zákonom, aby vykúpil tých, čo boli pod zákonom, a aby sme dostali adoptívne synovstvo.

Alebo:

Porov. Iz 61, 10

Radosťou jasám v Pánovi, duša mi plesá v mojom Bohu, pretože ma zaodial rúchom spásy, zahalil ma plášťom spravodlivosti ako nevestu okrášlenú šperkami.

Alebo:

Zjv 12, 1

Na nebi sa ukázalo veľké znamenie: Žena odetá slnkom, pod jej nohami mesiac a na jej hlave veniec z dvanástich hviezd.

KRÁTKE RESPONZÓRIUM

Po pôrode, Panna, * Zostala si neporušená. Po pôrode.

Rodička Božia, oroduj za nás. * Zostala si neporušená. Sláva Otcu. Po pôrode.

Alebo:

Pán si ju vyvolil * A dal jej prednosť pred všetkými. Pán.

Do svojho stánku ju voviedol. * A dal jej prednosť pred všetkými. Sláva Otcu. Pán.

Alebo:

Zdravas’, Mária, milosti plná, * Pán s tebou. Zdravas’.

Požehnaná si medzi ženami a požehnaný je plod tvojho života. * Pán s tebou. Sláva Otcu. Zdravas’.

EVANJELIOVÝ CHVÁLOSPEV

Ant. na Benediktus:

Vyberá sa podľa ľubovôle z nasledujúcich:

1. S oddanou láskou oslavujme pamiatku preblahoslavenej Panny Márie, aby za nás orodovala u Pána Ježiša Krista.

2. Požehnaná si, Panna Mária, od Boha najvyššieho nad všetky ženy na svete.

3. Skrze teba, nepoškvrnená Panna, získali sme stratený život: ty si z neba počala dieťa a svetu si porodila Spasiteľa.

4. Zdravas’, Mária, milosti plná, Pán s tebou; požehnaná si medzi ženami. Aleluja.

5. Svätá a nepoškvrnená Panna, neviem, akými chválami ťa zahrnúť, lebo skrze teba sme dostali Vykupiteľa, nášho Pána Ježiša Krista.

6. Ty sláva Jeruzalema, ty radosť Izraela, ty česť nášho ľudu.

PROSBY

Oslavujme nášho Spasiteľa, ktorý sa narodil z Panny Márie, a prosme ho:

Nech sa za nás prihovára tvoja matka, Pane.

Ježišu, Slnko spravodlivosti, pred tebou ako žiarivá zornica vzišla nepoškvrnená Panna;

daj, nech stále žijeme vo svetle tvojho príchodu.

Ježišu, Večné Slovo, ty si si vyvolil Pannu Máriu za neporušený stánok;

ochráň nás pred skazou hriechu.

Náš Spasiteľ, ty si mal pri kríži svoju matku;

daj, aby sme sa na jej príhovor tešili z účasti na tvojom utrpení.

Dobrotivý Ježišu, keď si zomieral na kríži, Pannu Máriu si dal Jánovi za matku;

daj, aby sme žili tak, ako sa sluší na jej deti.

Alebo iné:

Oslavujme nášho Spasiteľa, ktorý sa narodil z Panny Márie, a prosme ho:

Nech sa za nás prihovára tvoja matka, Pane.

Spasiteľ sveta, ty si mocou svojho vykúpenia uchránil svoju matku pred poškvrnou hriechu;

zachovaj nás čistých od hriechu.

Náš Vykupiteľ, ty si Pannu Máriu urobil čistým príbytkom pre seba a stánkom Ducha Svätého;

urob aj nás trvalým chrámom svojho Ducha.

Ježišu, Večné Slovo, ty si naučil svoju matku voliť si najlepší podiel;

daj, aby sme aj my ako ona hľadali pokrm, ktorý ostáva pre večný život.

Kráľ kráľov, ty si svoju matku vzal s dušou i telom k sebe do neba;

daj, aby sme stále mysleli na to, čo je hore.

Pán neba i zeme, ty si Pannu Máriu postavil po svojej pravici ako Kráľovnú;

aj nám daj účasť na jej večnej sláve.

Otče náš.

MODLITBA

Vyberie sa jedna z nasledujúcich:

1.

Pane a Bože náš, daj nám tešiť sa stálemu zdraviu tela i duše a na mocný príhovor preblahoslavenej Panny Márie ochraňuj nás v ťažkostiach tohto života a priveď nás do večnej radosti. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote Ducha Svätého po všetky veky vekov.

2.

Prosíme ťa, milosrdný Bože, odpusť nám naše viny, a keďže sa nemôžeme spoliehať na vlastné zásluhy, zachráň nás na orodovanie Rodičky tvojho Syna a nášho Pána Ježiša Krista, ktorý je Boh a s tebou žije a kraľuje v jednote Ducha Svätého po všetky veky vekov.

3.

Milosrdný Otče, nábožne slávime pamiatku panenskej matky tvojho Syna a prosíme ťa, poskytni nám slabým pomoc, aby sme na jej orodovanie mohli povstať z hriechu k novému životu. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote Ducha Svätého po všetky veky vekov.

4.

Veľký a svätý Bože, nech nám pomáha na životnej púti mocné orodovanie slávnej Panny Márie, aby sme pod jej ochranou boli oslobodení od každého nebezpečenstva a radovali sa z tvojho pokoja. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote Ducha Svätého po všetky veky vekov.

5.

Dobrotivý Bože, dnes si s úctou spomíname na najsvätejšiu Pannu, ktorú si zahrnul darmi svojej milosti; na jej orodovanie udeľ aj nám z bohatstva svojej dobroty, aby sme ti cez celý život slúžili s oddaným srdcom. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote Ducha Svätého po všetky veky vekov.

6.

Všemohúci Bože, sme šťastní, že si nám dal Pannu Máriu za mocnú ochrankyňu; prosíme ťa, na jej materský príhovor zbav nás všetkého zla na zemi a priveď nás do večnej radosti v nebi. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote Ducha Svätého po všetky veky vekov.

Amen.

Text © KBS. Texty sú publikované s vedomím KBS ako pracovná verzia.

© 1999-2023 J. Vidéky