## 18. december 2024

## Streda, Adventné obdobie, 3. týždeň
3. týždeň žaltára

Ranné chvály

Bože, príď mi na pomoc.

Pane, ponáhľaj sa mi pomáhať.

Sláva Otcu. Ako bolo. Aleluja.

HYMNUS

Proroci hlasno zvestujú,

že Kristus k nám už prichádza;

nadišiel všetkým spásny čas:

vykúpi nás krv Veľkňaza.

S ním blíži sa k nám nový deň

a srdce šťastím oplýva,

keď pravdivo ho Predchodca

slávnym a veľkým nazýva.

Hľa, toto prvý príchod bol,

keď Pán nie preto zostúpil,

by trestal svet, lež uzdravil

chorých a hriešnych vykúpil.

Ten druhý príchod zvestuje,

že Kristus predo dvermi je

a svätým veniec slávy dá

a do neba ich uvedie.

S prísľubom svetla večnosti

hľa, hviezda spásy žiari nám

a zve nás, synov kráľovstva,

ísť hore, stúpať k výšinám.

Len teba, Kriste, chceme zrieť

blažení v tvojom kráľovstve

a v tomto svätom videní

spievať ti večný chválospev. Amen.

PSALMÓDIA

Ant. 1 Zo Siona príde všemohúci Pán a spasí svoj ľud.

Žalm 86
Modlitba chudobného v tiesni
Nech je zvelebený Boh, ktorý nás potešuje v každom našom súžení. (Porov. 2 Kor 1, 3. 4)

Nakloň, Pane, svoj sluch a vyslyš ma, *

lebo som biedny a chudobný.

Ochraňuj ma, lebo som ti oddaný; *

zachráň, Bože, svojho sluhu, ktorý dúfa v teba.

Zmiluj sa, Pane, nado mnou, *

veď k tebe volám deň čo deň.

Obveseľ, Pane, svojho sluhu, *

veď k tebe dvíham svoju dušu.

Lebo ty, Pane, si dobrý a láskavý *

a veľmi milostivý voči všetkým, čo ťa vzývajú.

Pane, počuj moju modlitbu, *

všimni si hlas mojej úpenlivej prosby.

V deň svojho súženia volám k tebe, *

lebo ty ma vyslyšíš.

Niet podobného tebe medzi bohmi, Pane, *

a nič sa nevyrovná tvojim dielam.

Všetky národy, ktoré si stvoril, prídu k tebe †

a budú sa ti klaňať, Pane, *

a tvoje meno oslavovať.

Lebo si veľký a robíš zázraky, *

iba ty si Boh.

Ukáž mi, Pane, svoju cestu *

a budem kráčať v tvojej pravde.

Daj, aby moje srdce bolo prosté *

a malo bázeň pred tvojím menom.

Celým srdcom ťa chcem chváliť, Pane, Bože môj, *

a tvoje meno oslavovať naveky;

veď si bol ku mne veľmi milostivý *

a vytrhol si ma z najhlbšej priepasti.

Bože, pyšní povstali proti mne †

a tlupa násilníkov mi čiahala na život; *

nechceli ťa mať pred očami.

No ty, Pane, si Boh milosrdný a láskavý, *

zhovievavý, veľmi milostivý a verný.

Pohliadni na mňa a zľutuj sa nado mnou; †

daj silu svojmu služobníkovi, *

zachráň syna svojej služobnice.

Nech som dôkazom tvojej dobroty, †

aby moji nenávistníci s hanbou videli, *

že ty, Pane, si mi pomohol a že si ma potešil.

Ant. Zo Siona príde všemohúci Pán a spasí svoj ľud.

Ant. 2 Kvôli Sionu neutíchnem, kým nezažiari ako svetlo jeho Spravodlivý.

Chválospev
Boh bude súdiť spravodlivo

Iz 33, 13-16

Prisľúbenie patrí vám a vašim deťom i všetkým, čo sú ďaleko. (Sk 2, 39)

Počujte, vy, ktorí ste ďaleko, čo som urobil, *

a vy, blízki, poznajte moju silu.

Na Sione sa trasú hriešnici, *

strach zachvátil bezbožných.

Kto z vás vydrží pri stravujúcom ohni? *

Kto z vás znesie večnú páľavu?

Ten, kto kráča spravodlivo *

a hovorí pravdu,

kto odmieta zisk z lúpeže *

a rukami sa bráni proti úplatku,

kto si zapcháva uši, aby nepočul o krviprelievaní *

a zatvára oči, aby zlo nevidel,

ten bude bývať na výšinách, *

jeho útočišťom bude skalný hrad;

vždy bude mať chleba *

i vody nadostač.

Ant. Kvôli Sionu neutíchnem, kým nezažiari ako svetlo jeho Spravodlivý.

Ant. 3 Duch Pána je nado mnou; poslal ma hlásať evanjelium chudobným.

Žalm 98
Boh víťazí na súde
Tento žalm hovorí o prvom príchode Pána a o viere všetkých národov. (Sv. Atanáz)

Spievajte Pánovi pieseň novú, *

lebo vykonal veci zázračné.

Víťazstvo je dielom jeho pravice *

a jeho svätého ramena.

Pán oznámil svoju spásu, *

pred očami pohanov vyjavil svoju spravodlivosť.

Rozpamätal sa na svoju dobrotu *

a na svoju vernosť voči Izraelovmu domu.

Uzreli všetky končiny zeme *

spásu nášho Boha.

Na chválu Božiu jasaj, celá zem; *

plesajte, radujte sa a hrajte.

Hrajte Pánovi na citare, *

na citare a na harfe zunivej.

Za hlaholu trúb a poľníc *

jasajte pred tvárou Kráľa a Pána.

Zahuč, more a všetko, čo ho napĺňa, *

zemekruh a všetci, čo na ňom bývajú.

Tlieskajte, rieky, rukami, †

jasajte s nimi, vrchy, pred tvárou Pánovou, *

lebo prichádza súdiť zem.

Spravodlivo bude súdiť zemekruh *

a podľa práva národy.

Ant. Duch Pána je nado mnou; poslal ma hlásať evanjelium chudobným.

KRÁTKE ČÍTANIE

Rim 13, 11-12

Už nadišla hodina, aby ste sa prebudili zo sna. Veď teraz je nám spása bližšie ako vtedy, keď sme uverili. Noc pokročila, deň sa priblížil. Zhoďme teda skutky tmy a oblečme sa do výzbroje svetla.

KRÁTKE RESPONZÓRIUM

Nad tebou, Jeruzalem, * Vzíde Pán. Nad tebou.

A jeho veleba sa zjaví na tebe. * Vzíde Pán. Sláva Otcu. Nad tebou.

EVANJELIOVÝ CHVÁLOSPEV

Ant. na Benediktus: Bdejte celým srdcom, lebo Pán, náš Boh, je už blízko.

PROSBY

Milovaní bratia (a sestry), vrúcne prosme Pána Ježiša Krista, Sudcu živých i mŕtvych, a volajme:

Príď, Pane Ježišu.

Pane, ty si prišiel spasiť hriešnikov;

chráň nás v každom pokušení.

Veríme, že prídeš v sláve a budeš súdiť;

zjav na nás moc svojej spásy.

Daj, aby sme silou Ducha zachovávali prikázania tvojho zákona

a s láskou očakávali tvoj príchod.

Ty, velebený naveky, milostivo nám pomáhaj žiť na tomto svete nábožne a triezvo

a očakávať splnenie blaženej nádeje a tvoj velebný príchod.

Otče náš.

MODLITBA

Všemohúci Bože, ešte stále na nás doliehajú následky prvotného hriechu; prosíme ťa, nech nám prinesie pravú slobodu očakávané narodenie tvojho milovaného Syna. Lebo on je Boh a s tebou žije a kraľuje v jednote Ducha Svätého po všetky veky vekov.

Amen.

Text © KBS. Texty sú publikované s vedomím KBS ako pracovná verzia.

© 1999-2023 J. Vidéky