## 9. máj 2024

## NANEBOVSTÚPENIE PÁNA
slávnosť

Druhé vešpery

Bože, príď mi na pomoc.

Pane, ponáhľaj sa mi pomáhať.

Sláva Otcu. Ako bolo. Aleluja.

HYMNUS

Ježišu, spása hriešnikov,

ty láska, slnko našich dní,

Stvoriteľ ľudí, vesmíru,

ty človek časov posledných.

Aká ťa láska premohla,

že si na seba hriechy vzal

a hroznú smrť si podstúpil,

by si z nás kliatbu smrti sňal!?

Vnikol si do tmy podsvetia

vykúpiť svojich zajatých;

a ako víťaz zasadáš

k pravici Otca bohatý.

Nech ťa cit, láska pohýna

k milosrdenstvu nad nami;

premôž v nás zlo a chráň si nás,

tvár tvoja nech nás podmaní.

Radosťou našou buď len ty,

čo verným chceš byť odmenou;

v tebe nech naša sláva je,

Kriste, čo žiješ od vekov. Amen.

PSALMÓDIA

Ant. 1 Vstúpil na nebesia, sedí po pravici Otca. Aleluja.

Žalm 110, 1-5. 7
Mesiáš, kráľ a kňaz
On musí kraľovať, kým mu Boh nepoloží všetkých nepriateľov pod nohy. (Porov. 1 Kor 15, 25)

Pán povedal môjmu Pánovi: *

„Seď po mojej pravici,

kým nepoložím tvojich nepriateľov *

za podnožku tvojim nohám.“

Moc tvojho žezla rozšíri Pán zo Siona: *

panuj uprostred svojich nepriateľov.

Odo dňa tvojho narodenia patrí ti vláda †

v posvätnej nádhere. *

Splodil som ťa ako rosu pred východom zornice.

Pán prisahal a nebude ľutovať: *

„Ty si kňaz naveky podľa radu Melchizedechovho.“

Pán je po tvojej pravici, *

v deň svojho hnevu kráľov porazí.

Cestou sa napije z potoka *

a potom hlavu zdvihne.

Ant. Vstúpil na nebesia, sedí po pravici Otca. Aleluja.

Ant. 2 Za jasotu vystupuje Boh, Pán vystupuje za hlaholu poľnice. Aleluja.

Žalm 47
Pán – kráľ všetkých národov
Sedí po pravici Otca a jeho kráľovstvu nebude konca.

Tlieskajte rukami, všetky národy, *

jasajte Bohu hlasom radostným.

Lebo Pán je najvyšší a hrozný, *

nad celou zemou veľký kráľ.

Podmaňuje nám národy *

a pohanov nám kladie pod nohy.

On pre nás vybral dedičstvo, *

slávu Jakuba, ktorého má rád.

Za jasotu vystupuje Boh, *

Pán vystupuje za hlaholu poľnice.

Spievajte Bohu, spievajte, *

spievajte nášmu kráľovi, spievajte.

Pretože Boh je kráľom celej zeme; *

spievajte mu chválospev.

Boh kraľuje nad národmi, *

Boh sedí na svojom svätom tróne.

Kniežatá národov sa spolčujú *

s národom Boha Abrahámovho.

Veď Bohu patria mocní zeme, *

tak veľmi je vyvýšený.

Ant. Za jasotu vystupuje Boh, Pán vystupuje za hlaholu poľnice. Aleluja.

Ant. 3 Teraz je Syn človeka oslávený a v ňom je oslávený Boh. Aleluja.

Chválospev
O Božom súde

Zjv 11, 17-18; 12, 10b-12a

Vzdávame ti vďaky, *

Pane, Bože všemohúci,

ktorý si a ktorý si bol; *

že si sa ujal svojej veľkej moci a začal si kraľovať.

Národy sa rozhnevali, *

ale prišiel tvoj hnev a čas súdiť mŕtvych

a odmeniť tvojich služobníkov, prorokov a svätých *

a tých, čo sa boja tvojho mena, malých i veľkých.

Teraz nastala spása, moc a kráľovstvo nášho Boha *

a vláda jeho Pomazaného,

lebo bol zvrhnutý žalobca našich bratov, *

ktorý na nich dňom i nocou žaloval pred naším Bohom.

Ale oni nad ním zvíťazili pre Baránkovu krv †

a pre slovo svojho svedectva; *

a nemilovali svoj život až na smrť.

Preto radujte sa, nebesia, *

aj vy, čo v nich bývate.

Ant. Teraz je Syn človeka oslávený a v ňom je oslávený Boh. Aleluja.

KRÁTKE ČÍTANIE

Porov. 1 Pt 3, 18. 21b-22

Kristus raz navždy trpel za hriechy, spravodlivý za nespravodlivých, aby vás priviedol k Bohu. Bol usmrtený v tele, ale Duchom oživený. Teraz vás zachraňuje krst. Nie tým, že odstraňuje telesnú špinu, ale vyprosuje u Boha čisté svedomie pre zmŕtvychvstanie Ježiša Krista, ktorý vystúpil do neba, je po Božej pravici a podriadení sú mu anjeli, mocnosti a sily.

KRÁTKE RESPONZÓRIUM

Vystupujem k môjmu Otcovi a vášmu Otcovi, * Aleluja, aleluja. Vystupujem.

K môjmu Bohu a vášmu Bohu. * Aleluja, aleluja. Sláva Otcu. Vystupujem.

EVANJELIOVÝ CHVÁLOSPEV

Ant. na Magnifikat: Kráľ slávy, Pane zástupov, dnes si triumfálne vystúpil ponad všetky nebesia. Nenechaj nás ako siroty, ale zošli na nás, čo Otec prisľúbil, Ducha pravdy. Aleluja.

PROSBY

S radosťou v duchu volajme Kristovi, ktorý sedí po pravici Otca:

Kriste, ty si Kráľ slávy.

Kráľ slávy, ty si so sebou vzal do neba a oslávil aj krehké ľudské telo;

odstráň z nás neprávosť starej viny a vráť nám dôstojnosť prvotného života.

Ty si k nám zostúpil cestou lásky;

daj, nech my tou istou cestou vystúpime k tebe.

Sľúbil si, že všetkých pritiahneš k sebe;

nedovoľ, aby sa niekto z nás odlúčil od Cirkvi, tvojho tajomného tela.

Ty si nás predišiel, keď si vystúpil do slávy;

daj, nech kráčame za tebou s odhodlanou mysľou i srdcom.

Teraz ťa očakávame ako pravého Boha a Sudcu;

daj, nech ťa raz uvidíme spolu s našimi zosnulými v tvojej sláve ako milosrdného Pána.

Otče náš.

MODLITBA

Všemohúci Bože, naplň nás svätou radosťou a vďačnosťou, lebo nanebovstúpenie tvojho Syna je aj naším víťazstvom; pevne dúfame, že aj my, ako jeho tajomné telo, vojdeme do večnej slávy, kam nás predišiel on, naša Hlava. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote Ducha Svätého po všetky veky vekov.

Alebo:

Všemohúci Bože, veríme, že dnes tvoj jednorodený Syn a náš Vykupiteľ vystúpil do neba; daj, prosíme, aby sme aj my túžili po nebeskom domove. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote Ducha Svätého po všetky veky vekov.

Amen.

Text © KBS. Texty sú publikované s vedomím KBS ako pracovná verzia.

© 1999-2023 J. Vidéky