## 17. júl 2024

## Sv. Andreja Svorada a Beňadika, pustovníkov
spomienka
(v Nitrianskej diecéze sviatok hlavných patrónov)

Andrej Svorad viedol najprv pustovnícky život, neskôr v kláštore svätého Hipolyta na vrchu Zobor neďaleko Nitry zložil do rúk opáta Filipa rehoľné sľuby podľa pravidiel svätého Benedikta. V túžbe po úplnej dokonalosti znova sa oddal pustovníckemu životu neďaleko Trenčína, kde okolo roku 1032 nábožne zomrel.
Vynikajúci príklad tohto pustovníka nasledoval jeho žiak Benedikt. Svojho učiteľa prežil o tri roky. Roku 1035 ho zbojníci zabili a hodili do Váhu. Svätý pápež Gregor VII. oboch pustovníkov roku 1083 vyhlásil za svätých. Ich pozostatky sú uložené v spoločnom relikviári v katedrálnom kostole v Nitre a sú vo veľkej úcte.

Ranné chvály

Bože, príď mi na pomoc.

Pane, ponáhľaj sa mi pomáhať.

Sláva Otcu. Ako bolo. Aleluja.

HYMNUS

V zbožnom ducha zápale,

vrúcnou túžbou hnaní,

našli útul na skale

od hrúd odpútaní.

Kajúcny pás na bedrách

krotí tela zvody,

duch sa vznáša v modlitbách,

pôstom slávi hody.

Andrej čnosťou ožiaril

Nitru s celým krajom,

preto ho Boh obdaril

radosťou a rajom.

Neďaleko Trenčína

vytasená dýka

krutou rukou zhasína

život Beňadika.

Nájsť ho stálo námahu,

Boh však poslal vtáka

ukázať ho vo Váhu,

kde na pohreb čakal.

Teraz tíško spočíva,

pomôcť pohotový,

s kým sa kajal za živa:

popri Svoradovi.

V prosbách sme im oddaní,

im sa zverujeme

aj my, k sláve pozvaní

z tejto tmavej zeme.

Česť a úcta Otcovi

nech sa všade vzdáva;

aj Duchu, aj Synovi

rovnaká buď sláva. Amen.

PSALMÓDIA

Ant. 1 Blahoslavený Svorad prišiel za opátom Filipom, ktorý sa v kláštore svätého Hipolyta staral o zverené duše, a prijal od neho sväté rúcho.

Žalm 63, 2-9
Túžba duše za Bohom
Bdie pre Boha, kto zavrhuje skutky tmy.

Bože, ty si môj Boh, *

už od úsvitu sa viniem k tebe.

Za tebou prahne moja duša, *

za tebou túži moje telo;

ako vyschnutá, pustá zem bez vody, †

tak ťa túžim uzrieť vo svätyni *

a vidieť tvoju moc a slávu.

Veď tvoja milosť je lepšia než život; *

moje pery budú ťa oslavovať.

Celý život ťa chcem velebiť *

a v tvojom mene dvíhať svoje ruky k modlitbe.

Sťa na bohatej hostine sa nasýti moja duša *

a moje ústa ťa budú chváliť jasavými perami.

Na svojom lôžku myslím na teba, *

o tebe rozjímam hneď za rána.

Lebo ty si mi pomáhal *

a pod ochranou tvojich krídel budem plesať.

Moja duša sa vinie k tebe, *

ujímaš sa ma svojou pravicou.

Ant. Blahoslavený Svorad prišiel za opátom Filipom, ktorý sa v kláštore svätého Hipolyta staral o zverené duše, a prijal od neho sväté rúcho.

Ant. 2 Blahoslavený Svorad prijal rúcho svätého života a pod menom Andrej sa rozhodol viesť pustovnícky život.

Chválospev
Všetko tvorstvo nech chváli Pána

Dan 3, 57-88. 56

Chváľte nášho Boha, všetci jeho služobníci. (Zjv 19, 5)

Velebte Pána, všetky jeho diela; *

chváľte a vyvyšujte ho naveky.

Velebte Pána, nebesia; *

velebte Pána, jeho anjeli.

Velebte Pána, všetky vody nad nebesami; *

nech Pána velebia všetky jeho mocnosti.

Velebte Pána, slnko a mesiac; *

velebte Pána, hviezdy na nebi.

Velebte Pána, dážď i rosa; *

veleb Pána, každý vietor.

Velebte Pána, oheň a páľava; *

velebte Pána, chlad a horúčosť.

Velebte Pána, rosa a srieň; *

velebte Pána, mráz a zima.

Velebte Pána, ľad a sneh; *

velebte Pána, noci a dni.

Velebte Pána, svetlo a tma; *

velebte Pána, blesky a oblaky.

Nech Pána velebí zem; *

nech ho chváli a oslavuje naveky.

Velebte Pána, vrchy a kopce; *

velebte Pána, všetky rastliny na zemi.

Velebte Pána, moria a rieky; *

velebte Pána, pramene.

Velebte Pána, veľryby a všetko, čo sa hýbe vo vodách; *

velebte Pána, všetky nebeské vtáky.

Velebte Pána, všetka zver a dobytok; *

velebte Pána, synovia človeka.

Veleb Pána, Izrael; *

chváľte a vyvyšujte ho naveky.

Velebte Pána, vy, jeho kňazi; *

velebte Pána, jeho služobníci.

Velebte Pána, duchovia a duše spravodlivých; *

velebte Pána, svätí a pokorní srdcom.

Velebte Pána, Ananiáš, Azariáš a Mízael; *

chváľte a vyvyšujte ho naveky.

Velebme Otca i Syna so Svätým Duchom; *

chváľme a vyvyšujme ho naveky.

Požehnaný si, Pane, na nebeskej oblohe; *

hoden chvály a slávy naveky.

Na konci tohto chválospevu sa nehovorí Sláva Otcu.

Ant. Blahoslavený Svorad prijal rúcho svätého života a pod menom Andrej sa rozhodol viesť pustovnícky život.

Ant. 3 V čase štyridsaťdňového pôstu s radosťou očakával deň svätého vzkriesenia.

Žalm 149
Plesanie svätých
Synovia Cirkvi, synovia nového ľudu, nech jasajú nad svojím kráľom, Kristom. (Hesychius)

Spievajte Pánovi pieseň novú; *

jeho chvála nech znie v zhromaždení svätých.

Nech sa teší Izrael zo svojho Stvoriteľa, *

synovia Siona nech jasajú nad svojím kráľom.

Nech oslavujú jeho meno tancom, *

nech mu hrajú na bubne a na citare.

Lebo Pán miluje svoj ľud *

a tichých venčí víťazstvom.

Nech svätí jasajú v sláve, *

nech sa veselia na svojich lôžkach.

Oslavu Boha nech majú na perách *

a v rukách meč dvojsečný,

aby sa pomstili na pohanoch *

a potrestali národy,

aby ich kráľom nasadili putá *

a ich veľmožom železné okovy

a aby ich súdili podľa písaného práva. *

Všetkým jeho svätým to bude na slávu.

Ant. V čase štyridsaťdňového pôstu s radosťou očakával deň svätého vzkriesenia.

KRÁTKE ČÍTANIE

Rim 12, 1-2

Bratia, pre Božie milosrdenstvo vás prosím, aby ste svoje telá prinášali ako živú, svätú, Bohu milú obetu, ako svoju duchovnú bohoslužbu. A nepripodobňujte sa tomuto svetu, ale premeňte sa obnovou zmýšľania, aby ste vedeli rozoznať, čo je Božia vôľa, čo je dobré, milé a dokonalé.

KRÁTKE RESPONZÓRIUM

Spravodliví môžu jasať * Pred Božou tvárou. Spravodliví.

A v radosti sa veseliť. * Pred Božou tvárou. Sláva Otcu. Spravodliví.

EVANJELIOVÝ CHVÁLOSPEV

Ant. na Benediktus: Neslýchaný druh vyznania, ktorý si tak cení prisľúbené kráľovstvo! Ani pokrm, ani odpočinok nemohli svojím čarom odviesť svätých mužov Andreja a Benedikta od večného života.

PROSBY

Bratia, chváľme Krista, nášho Pána; prosme ho, aby sme mu slúžili vo svätosti a spravodlivosti po všetky dni svojho života, a volajme:

Pane, ty jediný si svätý.

Ty si chcel byť skúšaný ako my vo všetkom okrem hriechu;

zmiluj sa nad nami, Pane Ježišu.

Ty si nás všetkých pozval k dokonalej láske;

posväcuj nás, Pane Ježišu.

Ty si nám prikázal, aby sme boli soľou zeme a svetlom sveta;

osvecuj nás, Pane Ježišu.

Ty si prišiel, aby si slúžil, nie aby ťa obsluhovali;

nauč nás pokorne slúžiť tebe i našim bratom a sestrám, Pane Ježišu.

Ty si odblesk slávy Otca a obraz jeho podstaty;

daj, aby sme v sláve hľadeli na tvoju tvár, Pane Ježišu.

Otče náš.

MODLITBA

Láskavý Bože, na tvoje vnuknutie sa svätí Andrej Svorad a Beňadik odobrali do ticha samoty, aby ti modlitbou, prácou i mlčaním dokonalejšie slúžili; na ich orodovanie pomôž aj nám uprostred hluku tohto sveta započúvať sa do tvojho hlasu a dôsledne plniť tvoju vôľu. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote Ducha Svätého po všetky veky vekov.

Amen.

Text © KBS. Texty sú publikované s vedomím KBS ako pracovná verzia.

© 1999-2023 J. Vidéky