## 30. august 2024

## Výročie posviacky katedrálneho chrámu
sv. Jána Krstiteľa
sviatok
(len v Trnavskej arcidiecéze)

Trnavský chrám svätého Jána Krstiteľa, zvaný tiež univerzitným kostolom, je najkrajším prejavom včasnobarokového umenia u nás. Bol to kostol jezuitského kolégia, resp. trnavskej univerzity, založenej roku 1635. Staval ho slávny Pietro Spazzo. Chrám slávnostne posvätil jágerský biskup Juraj Lippay 30. augusta 1637. Obrovský umelecký barokový oltár dohotovili roku 1640. Keď bola 30. decembra 1977 zriadená slovenská (Trnavská) cirkevná provincia s arcibiskupským sídlom v Trnave (čo bolo zverejnené 6. januára 1978), Svätá Stolica vyhlásila chrám svätého Jána Krstiteľa za katedrálny.

Modlitba popoludní

Bože, príď mi na pomoc.

Pane, ponáhľaj sa mi pomáhať.

Sláva Otcu. Ako bolo. Aleluja.

HYMNUS

Celý svet v pohyb uvádzaš,

ty sám však trváš bez zmeny;

účelne delíš denný čas

vo svojom božskom umení.

Keď príde večer života,

zachovaj si nás pre seba;

daj nám smrť svätú, nábožnú,

aby sme prišli do neba.

Vyslyš nás, Otče láskavý,

pomôž nám, Kriste, Kráľ slávy,

s Otcom i Duchom Boh pravý,

a vládni, kraľuj nad nami. Amen.

Alebo:

Z Božej milosti tretí raz

chválime v dennom období

pravého Boha jedného

a v jednom zas tri osoby.

Peter nás učí poznávať

znak spásy v tejto hodine.

Chráňme si Božie tajomstvo

a majme srdce nevinné.

Spievajme srdcom, ústami,

držme sa apoštolských rúk,

aby nás mocou Kristovou

chránili ako nežný puk.

Sláva buď večná Otcovi,

jeho milému Synovi

i Duchu Tešiteľovi,

čo všetko v láske obnoví. Amen.

PSALMÓDIA

Ant. 1 Pobežím po ceste tvojich príkazov, lebo ty dávaš môjmu srdcu odvahu.

Žalm 119, 25-32
IV – ד (Dalet)

Uviazol som v prachu, *

oživ ma podľa svojho slova.

Tebe som vyjavil svoje cesty a ty si ma vypočul; *

pouč ma o svojich prikázaniach.

Daj, aby som pochopil cestu tvojich príkazov, *

a budem rozjímať o tvojich obdivuhodných skutkoch.

Od zármutku je moja duša plná sĺz; *

pozdvihni ma podľa svojho slova.

Odvráť ma od cesty lži *

a milostivo mi daj svoj zákon.

Cestu pravdy som si vyvolil, *

tvoje slová mám stále pred sebou.

Prilipol som, Pane, k tvojim príkazom; *

nezahanbi ma.

Pobežím po ceste tvojich príkazov, *

lebo ty dávaš môjmu srdcu odvahu.

Ant. Pobežím po ceste tvojich príkazov, lebo ty dávaš môjmu srdcu odvahu.

Ant. 2 V Pánovi mám nezlomnú dôveru.

Žalm 26
Dôverná modlitba nevinného
Boh si nás v Kristovi vyvolil, aby sme boli svätí a nepoškvrnení. (Porov. Ef 1, 4)

Súď ma, Pane, †

veď kráčam v nevinnosti *

a v tebe mám nezlomnú dôveru.

Skúmaj ma, Pane, a skúšaj, *

ohňom mi prepáľ srdce aj myseľ.

Pred očami mám tvoju dobrotu *

a konám podľa tvojej pravdy.

Nevysedávam s daromníkmi *

a s pokrytcami sa neschádzam.

Nenávidím spoločnosť zlosynov *

a s bezbožnými si nesadnem.

V nevinnosti si ruky umývam *

a kráčam okolo tvojho oltára, Pane,

aby som ťa mohol verejne chváliť *

a rozprávať o všetkých tvojich skutkoch zázračných.

Pane, milujem dom, v ktorom prebývaš, *

a miesto, kde je stánok tvojej slávy.

Nezatrať moju dušu s hriešnikmi *

a môj život s ľuďmi krvilačnými.

Ich ruky sú poškvrnené zločinmi, *

ich pravica je plná úplatkov.

Ale ja kráčam v nevinnosti, *

vykúp ma a buď mi milostivý.

Moja noha stojí na rovnej ceste; *

v zhromaždeniach chcem velebiť Pána.

Ant. V Pánovi mám nezlomnú dôveru.

Ant. 3 V Pána dúfalo moje srdce a prišla mi pomoc.

Žalm 28, 1-3. 6-9
Prosba a poďakovanie
Otče, ďakujem ti, že si ma vypočul. (Jn 11, 41)

Pane, k tebe volám; *

Bože môj, nebuď voči mne mlčanlivý,

aby som sa pre tvoje mlčanie nestal podobným tým, *

čo zostupujú do priepasti.

Čuj moju úpenlivú prosbu, keď volám k tebe *

a spínam ruky k tvojmu svätému chrámu.

Nezaobchádzaj so mnou ako s hriešnikmi *

alebo s tými, čo páchajú zlo,

čo blížnym hovoria o pokoji, *

ale ich srdce je plné zloby.

Nech je velebený Pán, †

že vyslyšal moju úpenlivú prosbu; *

Pán je moja pomoc a môj ochranca.

V neho dúfalo moje srdce a prišla mi pomoc; †

zaplesalo moje srdce *

a za to mu spevom ďakujem.

Pán je sila svojho ľudu *

a útočište spásy pre svojho pomazaného.

Spas svoj ľud a požehnaj svojich dedičov *

a spravuj ich a dvíhaj ich až naveky.

Ant. V Pána dúfalo moje srdce a prišla mi pomoc.

KRÁTKE ČÍTANIE

Jer 7, 2b. 4-5a. 7a

Počujte Pánovo slovo vy, čo vchádzate týmito bránami klaňať sa Pánovi. Nespoliehajte sa na klamné reči a nehovorte: Pánov chrám, Pánov chrám, Pánov chrám. Lebo len ak naozaj napravíte svoje cesty a svoje skutky, nechám vás bývať na tomto mieste.

Alebo:

Ag 2, 6a. 7. 9

Toto hovorí Pán zástupov: Ja pohnem nebesia i zem a prídu skvosty všetkých národov a naplním tento dom slávou, hovorí Pán zástupov. Budúca sláva tohto domu bude väčšia ako sláva toho prvého; a na tomto mieste nastolím pokoj, hovorí Pán zástupov.

Vstupujte do Pánových brán s piesňou chvály.

A do jeho nádvorí s piesňami oslavnými.

MODLITBA

Modlime sa.

V chráme, ktorého výročie posviacky sa slávi:

Bože, z tvojej dobroty môžeme každoročne sláviť deň posviacky tohto chrámu; vypočuj prosby svojho ľudu a dopraj, aby sa na tomto mieste vždy konala tebe milá služba a na nás hojne zostupovala milosť vykúpenia. Skrze Krista, nášho Pána.

Mimo chrámu, ktorého výročie posviacky sa slávi:

Bože, zo živých a vybraných kameňov si pripravuješ svoj večný príbytok; rozmnož vo svojej Cirkvi ducha milosti, ktorého si jej poslal, aby sa vzrastom tvojho veriaceho ľudu budoval nebeský Jeruzalem. Skrze Krista, nášho Pána.

Alebo:

Bože, ty Cirkev nazývaš svojou nevestou; daj, aby ľud slúžiaci tvojmu menu tebe sa klaňal, teba miloval a nasledoval a pod tvojím vedením dosiahol prisľúbenú nebeskú blaženosť. Skrze Krista, nášho Pána.

Amen.

Text © KBS. Texty sú publikované s vedomím KBS ako pracovná verzia.

© 1999-2023 J. Vidéky