## 21. marec 2024

## Štvrtok, Pôstne obdobie, 5. týždeň
1. týždeň žaltára

Posvätné čítanie

Bože, príď mi na pomoc.

Pane, ponáhľaj sa mi pomáhať.

Sláva Otcu. Ako bolo.

HYMNUS

Nastal nám milostivý čas,

Boh nám ho dal a lieči nás:

lieči svet z mdloby, slabosti

zdravý liek zdržanlivosti.

Žiari deň, čo nás obnoví,

venčený svetlom Kristovým,

v ňom srdce, choré vinami,

pôst uzdraví a zachráni.

Nech očistí pôst vinníka

a túžba nech ho preniká:

za Kristom verne putovať

a večnú slávu v nebi mať.

Nech celé tvorstvo korí sa

tebe, láskavá Trojica;

my, obnovení milosťou,

spievajme pieseň s radosťou. Amen.

PSALMÓDIA

Ant. 1 Slovo Pánovo je štítom všetkých, čo v neho dúfajú.

Žalm 18, 31-51
Poďakovanie
Ak je Boh za nás, kto je proti nám? (Rim 8, 31)
IV

Božia cesta je čistá, †

ohňom je vyskúšané slovo Pánovo. *

On je ochrancom všetkých, čo v neho dúfajú.

Veď kto je Boh okrem Pána? *

Kto je skala okrem nášho Boha?

To Boh ma silou opásal *

a moju cestu urobil nepoškvrnenou.

Mojim nohám dal rýchlosť jeleňa *

a postavil ma na výšinu.

Ruky mi na boj vycvičil *

a moje ramená napínajú luk kovový.

Ant. Slovo Pánovo je štítom všetkých, čo v neho dúfajú.

Ant. 2 Svojou pravicou si ma, Pane, podporil.

V

Dal si mi svoj štít záchranný, †

pravicou si ma podporil *

a tvoja láskavosť ma urobila veľkým.

Mojim krokom si cestu uvoľnil *

a moje nohy nepociťujú únavu.

Naháňal som svojich nepriateľov, až som ich dostihol, *

a nevrátil som sa, kým som ich celkom nezničil.

Tak som ich zdrvil, že ani stáť nevládali, *

popadali mi pod nohy.

Opásal si ma udatnosťou v boji *

a vzbúrencov si uvrhol do môjho područia.

Ty si zahnal mojich nepriateľov na útek *

a rozprášil si tých, čo ma nenávidia.

Kričali, nemal im kto pomôcť, *

volali k Pánovi, ale on ich nevyslyšal.

Rozprášil som ich ako prach unášaný vetrom, *

šliapal som po nich ako po blate uličnom.

Vytrhol si ma zo vzbury ľudu *

a ustanovil za hlavu národov.

Slúži mi ľud, ktorý som nepoznal, *

a poslúcha ma na jediné slovo.

O moju priazeň sa uchádzajú cudzinci; †

cudzinci blednú od strachu *

a trasú sa vo svojich úkrytoch.

Ant. Svojou pravicou si ma, Pane, podporil.

Ant. 3 Nech žije Pán, nech je vyvýšený Boh, moja spása.

VI

Nech žije Pán, nech je zvelebený môj Záchranca, *

nech je vyvýšený Boh, moja spása.

Bože, ty si ma poveril odplatou †

a podmanil si mi národy; *

ty si ma oslobodil od zlostných nepriateľov.

Povýšil si ma nad mojich odporcov *

a vytrhol si ma z rúk násilníka.

Preto ťa, Pane, budem velebiť medzi národmi *

a ospevovať tvoje meno žalmami.

Svojmu kráľovi dávaš veľké víťazstvá, †

preukazuješ priazeň svojmu pomazanému, *

Dávidovi a jeho potomstvu až naveky.

Ant. Nech žije Pán, nech je vyvýšený Boh, moja spása.

Kto rozjíma o Pánovom zákone,

Prináša ovocie v pravý čas.

PRVÉ ČÍTANIE

Z Listu Hebrejom

7, 1-10

Melchizedech — predobraz dokonalého kňaza

Bratia, Melchizedech, kráľ Salema, kňaz najvyššieho Boha, vyšiel v ústrety Abrahámovi, ktorý sa vracal z porážky kráľov, a požehnal ho. A Abrahám mu odovzdal desiatok zo všetkého. Jeho meno sa prekladá najprv ako kráľ spravodlivosti, ale potom aj kráľ Salema, čo znamená kráľ Pokoja. Je bez otca, bez matky, bez rodokmeňa, ani jeho dni nemajú začiatku, ani jeho život nemá konca. A tak pripodobnený Božiemu Synovi zostáva kňazom naveky.

Pozrite sa len, aký je veľký, keď mu aj patriarcha Abrahám dal desiatok z najlepšieho! A iste aj tí, čo z Léviho synov dostávajú kňazský úrad, majú príkaz brať podľa zákona desiatky od ľudu, to jest od vlastných bratov, hoci aj oni vyšli z Abrahámových bedier. Ale ten, čo k nim nepatrí podľa rodu, vzal desiatok od Abraháma a požehnal toho, ktorý mal prisľúbenia. A je nesporné, že väčší požehnáva menšieho.

A potom: tu berú desiatky smrteľní ľudia, tam však ten, o ktorom sa vydáva svedectvo, že žije. Ba dalo by sa povedať, že skrze Abraháma odovzdal desiatky aj Lévi, ktorý prijíma desiatky; veď bol ešte v bedrách otca, keď mu vyšiel v ústrety Melchizedech.

RESPONZÓRIUM

Porov. Gn 14, 18; Hebr 7, 3;
porov. Ž 110, 4; Hebr 7, 16

Melchizedech, kráľ Salema, priniesol chlieb a víno. Bol totiž kňazom najvyššieho Boha; podobá sa Božiemu Synovi. * Jemu Pán prisahal: Ty si kňaz naveky podľa radu Melchizedechovho.

Nestal sa kňazom podľa predpisu o telesnom pôvode, ale mocou nezničiteľného života. * Jemu.

DRUHÉ ČÍTANIE

Z dogmatickej konštitúcie Lumen gentium Druhého vatikánskeho koncilu o Cirkvi

(Č. 9)

Cirkev, viditeľná sviatosť spásonosnej jednoty

„Hľa, prichádzajú dni, hovorí Pán, keď uzavriem s domom Izraela a s domom Júdu novú zmluvu... Svoj zákon vložím do ich vnútra a vpíšem ho do ich srdca; ja budem ich Bohom a oni budú mojím ľudom... Lebo ma budú poznať všetci, malí i veľkí, hovorí Pán.“

Túto novú zmluvu uzavrel Kristus, totiž novú zmluvu vo svojej krvi. Tak si zo Židov i pohanov povolal ľud, ktorý by nie podľa tela, ale v Duchu splynul v jedno a stal sa novým Božím ľudom.

Lebo tí, čo veria v Krista, znovuzrodili sa nie z porušiteľného semena, ale z neporušiteľného: slovom živého Boha; nie z tela, ale z vody a z Ducha Svätého, a nakoniec sa stávajú „vyvoleným rodom, kráľovským kňazstvom, svätým národom, ľudom určeným na vlastníctvo... ktorý kedysi ani ľudom nebol, a teraz je Božím ľudom“.

Tento mesiášsky ľud má za hlavu Krista, „vydaného za naše hriechy a vzkrieseného pre naše ospravedlnenie“, a teraz, keď získal meno, ktoré je nad každé iné meno, slávne kraľuje v nebi.

Jeho poslaním je dôstojnosť a sloboda Božích detí, v ktorých srdci prebýva Svätý Duch ako v chráme.

Jeho zákonom je nové prikázanie milovať, ako nás miloval Kristus.

A jeho cieľom je Božie kráľovstvo, ktoré na zemi založil sám Boh a ktoré sa má šíriť ďalej, kým ho on sám nezavŕši na konci vekov, keď sa zjaví Kristus, náš život, a keď „aj samo stvorenie bude vyslobodené z otroctva skazy, aby malo účasť na slobode a sláve Božích detí“.

A tak tento mesiášsky ľud — hoci v skutočnosti v sebe nezahrňuje všetkých ľudí a neraz sa javí ako maličké stádo — je pre celé ľudské pokolenie najistejším zárodkom jednoty, nádeje a spásy.

Kristus ho ustanovil ako spoločenstvo života, lásky a pravdy, používa ho aj ako nástroj vykúpenia všetkých a posiela ho do celého sveta ako svetlo sveta a soľ zeme.

Ako sa už Izrael podľa tela, čo putoval po púšti, volá Božou Cirkvou, tak sa nový Izrael, čo putuje na tomto svete a hľadá si budúce, trvalé mesto, volá Cirkvou Kristovou. Veď on si ju získal vlastnou krvou, naplnil ju svojím Duchom a vystrojil ju potrebnými prostriedkami viditeľnej a spoločenskej jednoty.

Boh zhromaždil tých, čo s vierou hľadia na Ježiša, pôvodcu spásy a základ jednoty a pokoja, a založil Cirkev, aby bola pre všetkých i pre jednotlivcov viditeľnou sviatosťou tejto spásonosnej jednoty.

RESPONZÓRIUM

1 Pt 2, 9. 10; Ž 33, 12

Vy ste ľud určený na vlastníctvo; * Kedysi ste ani ľudom neboli, a teraz ste Boží ľud; vy čo ste nedosiahli milosrdenstvo, teraz ste milosrdenstvo dosiahli.

Blažený národ, ktorého Bohom je Pán, blažený ľud, ktorý si on vyvolil za dedičstvo. * Kedysi ste.

MODLITBA

Modlime sa.

Pane, vypočuj naše prosby a zhliadni na nás, veď všetku nádej skladáme iba do tvojho milosrdenstva; daj, aby sme boli očistení od hriechov, vytrvali v čnostnom živote a stali sa dedičmi tvojich prisľúbení. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote Ducha Svätého po všetky veky vekov.

Amen.

Text © KBS. Texty sú publikované s vedomím KBS ako pracovná verzia.

© 1999-2023 J. Vidéky