## 1. január 2024

## PANNY MÁRIE BOHORODIČKY
slávnosť
(koniec Oktávy narodenia Pána)

Ranné chvály

Bože, príď mi na pomoc.

Pane, ponáhľaj sa mi pomáhať.

Sláva Otcu. Ako bolo. Aleluja.

HYMNUS

Hľa, vzácna brána prečistá

už otvára sa pre Krista

a len čo prejde Kráľ sveta,

ostane, jak prv, zavretá.

On, Najvyššieho Otca Syn,

k nám prišiel lonom panenským;

bohatier Cirkvi, Spasiteľ,

jej Ženích a náš Stvoriteľ.

Ozdoba, radosť matkina,

veriacich nádej jediná,

jak kameň padá z výšky hôr

a svet napĺňa milosťou.

Nech každá duša zaplesá:

ten, ktorý stvoril nebesia,

prináša nám liek na ranu

a svetu večnú záchranu.

Kriste, ty jednorodený

Syn, z Boha Otca zrodený,

z Márie Duchom počatý

narodil si sa, sláva ti. Amen.

PSALMÓDIA

Ant. 1 Z kmeňa Jesseho vzišla ratolesť, z Jakuba vyšla hviezda: Panna porodila Spasiteľa; my ťa chválime, Bože náš.

Žalm 63, 2-9
Túžba duše za Bohom
Bdie pre Boha, kto zavrhuje skutky tmy.

Bože, ty si môj Boh, *

už od úsvitu sa viniem k tebe.

Za tebou prahne moja duša, *

za tebou túži moje telo;

ako vyschnutá, pustá zem bez vody, †

tak ťa túžim uzrieť vo svätyni *

a vidieť tvoju moc a slávu.

Veď tvoja milosť je lepšia než život; *

moje pery budú ťa oslavovať.

Celý život ťa chcem velebiť *

a v tvojom mene dvíhať svoje ruky k modlitbe.

Sťa na bohatej hostine sa nasýti moja duša *

a moje ústa ťa budú chváliť jasavými perami.

Na svojom lôžku myslím na teba, *

o tebe rozjímam hneď za rána.

Lebo ty si mi pomáhal *

a pod ochranou tvojich krídel budem plesať.

Moja duša sa vinie k tebe, *

ujímaš sa ma svojou pravicou.

Ant. Z kmeňa Jesseho vzišla ratolesť, z Jakuba vyšla hviezda: Panna porodila Spasiteľa; my ťa chválime, Bože náš.

Ant. 2 Hľa, Mária nám porodila Spasiteľa. Keď ho Ján uvidel, povedal: Hľa, Baránok Boží, ktorý sníma hriechy sveta. Aleluja.

Chválospev
Všetko tvorstvo nech chváli Pána

Dan 3, 57-88. 56

Chváľte nášho Boha, všetci jeho služobníci. (Zjv 19, 5)

Velebte Pána, všetky jeho diela; *

chváľte a vyvyšujte ho naveky.

Velebte Pána, nebesia; *

velebte Pána, jeho anjeli.

Velebte Pána, všetky vody nad nebesami; *

nech Pána velebia všetky jeho mocnosti.

Velebte Pána, slnko a mesiac; *

velebte Pána, hviezdy na nebi.

Velebte Pána, dážď i rosa; *

veleb Pána, každý vietor.

Velebte Pána, oheň a páľava; *

velebte Pána, chlad a horúčosť.

Velebte Pána, rosa a srieň; *

velebte Pána, mráz a zima.

Velebte Pána, ľad a sneh; *

velebte Pána, noci a dni.

Velebte Pána, svetlo a tma; *

velebte Pána, blesky a oblaky.

Nech Pána velebí zem; *

nech ho chváli a oslavuje naveky.

Velebte Pána, vrchy a kopce; *

velebte Pána, všetky rastliny na zemi.

Velebte Pána, moria a rieky; *

velebte Pána, pramene.

Velebte Pána, veľryby a všetko, čo sa hýbe vo vodách; *

velebte Pána, všetky nebeské vtáky.

Velebte Pána, všetka zver a dobytok; *

velebte Pána, synovia človeka.

Veleb Pána, Izrael; *

chváľte a vyvyšujte ho naveky.

Velebte Pána, vy, jeho kňazi; *

velebte Pána, jeho služobníci.

Velebte Pána, duchovia a duše spravodlivých; *

velebte Pána, svätí a pokorní srdcom.

Velebte Pána, Ananiáš, Azariáš a Mízael; *

chváľte a vyvyšujte ho naveky.

Velebme Otca i Syna so Svätým Duchom; *

chváľme a vyvyšujme ho naveky.

Požehnaný si, Pane, na nebeskej oblohe; *

hoden chvály a slávy naveky.

Na konci tohto chválospevu sa nehovorí Sláva Otcu.

Ant. Hľa, Mária nám porodila Spasiteľa. Keď ho Ján uvidel, povedal: Hľa, Baránok Boží, ktorý sníma hriechy sveta. Aleluja.

Ant. 3 Rodička porodila Kráľa, ktorého meno je večné. Mala radosť matky a uchovala si aj česť panny. Jej podobnej nebolo pred ňou a ani po nej nebude. Aleluja.

Žalm 149
Plesanie svätých
Synovia Cirkvi, synovia nového ľudu, nech jasajú nad svojím kráľom, Kristom. (Hesychius)

Spievajte Pánovi pieseň novú; *

jeho chvála nech znie v zhromaždení svätých.

Nech sa teší Izrael zo svojho Stvoriteľa, *

synovia Siona nech jasajú nad svojím kráľom.

Nech oslavujú jeho meno tancom, *

nech mu hrajú na bubne a na citare.

Lebo Pán miluje svoj ľud *

a tichých venčí víťazstvom.

Nech svätí jasajú v sláve, *

nech sa veselia na svojich lôžkach.

Oslavu Boha nech majú na perách *

a v rukách meč dvojsečný,

aby sa pomstili na pohanoch *

a potrestali národy,

aby ich kráľom nasadili putá *

a ich veľmožom železné okovy

a aby ich súdili podľa písaného práva. *

Všetkým jeho svätým to bude na slávu.

Ant. Rodička porodila Kráľa, ktorého meno je večné. Mala radosť matky a uchovala si aj česť panny. Jej podobnej nebolo pred ňou a ani po nej nebude. Aleluja.

KRÁTKE ČÍTANIE

Mich 5, 2. 3ab. 4a

Pán Izraela ich vydá až do času, kým rodička neporodí. Až potom sa zvyšok jeho bratov vráti k synom Izraela. On vystúpi a bude ich pásť silou Pána, velebou mena Pána, svojho Boha. On bude pokoj.

KRÁTKE RESPONZÓRIUM

Pán oznámil svoju spásu. * Aleluja, aleluja. Pán oznámil.

Pred očami pohanov vyjavil svoju spravodlivosť. * Aleluja, aleluja. Sláva Otcu. Pán oznámil.

EVANJELIOVÝ CHVÁLOSPEV

Ant. na Benediktus: Dnes sa zjavuje obdivuhodné tajomstvo — v Kristovi sa spojili dve prirodzenosti; Boh sa stal človekom! Ostáva tým, čím bol, a vzal si to, čím nebol, a pritom ani nesplynul, ani sa nerozdvojil.

PROSBY

Oslavujme Ježiša Krista, ktorý sa mocou Ducha Svätého narodil z Panny Márie, a prosme ho:

Syn Panny Márie, zmiluj sa nad nami.

Kriste, zrodený z Panny Márie, ty si obdivuhodné Dieťa a Knieža pokoja;

daj, nech vo svete zavládne spravodlivosť a mier.

Náš Kráľ a Boh, poctil si nás svojím príchodom;

daj, aby sme ťa vierou a skutkami uctievali po všetky dni svojho života.

Ty si sa nám stal vo všetkom podobným;

daj, nech sa aj my stávame čoraz viac podobnými tebe.

Ty si sa stal obyvateľom našej zeme;

daj, aby sme sa my stali obyvateľmi tvojho nebeského kráľovstva.

Otče náš.

MODLITBA

Bože, narodením tvojho Syna z preblahoslavenej Panny Márie poskytol si ľuďom večnú spásu; daj, prosíme, aby sme vždy aj v tomto novom roku pociťovali účinky jej orodovania, veď skrze ňu sme dostali Pôvodcu života, Ježiša Krista, tvojho Syna a nášho Pána. Lebo on je Boh a s tebou žije a kraľuje v jednote Ducha Svätého po všetky veky vekov.

Amen.

Text © KBS. Texty sú publikované s vedomím KBS ako pracovná verzia.

© 1999-2023 J. Vidéky