## 4. august 2024

## 18. Nedeľa v Cezročnom období
2. týždeň žaltára

Posvätné čítanie

Bože, príď mi na pomoc.

Pane, ponáhľaj sa mi pomáhať.

Sláva Otcu. Ako bolo. Aleluja.

HYMNUS

I. Ak je posvätné čítanie v noci alebo včasráno:

Hodina je tu polnočná,

prorocký hlas nás nabáda:

vzdávajme Bohu pochvalu,

Otcovi vždy aj Synovi,

pravda, aj Duchu Svätému,

veď dokonalú Trojicu

a jednu bytia podstatu

treba nám stále velebiť.

Tento čas taký postrach má,

že anjel posol-pomstiteľ

smrť Egypťanom spôsobil,

zahubil prvorodených.

Pre dobrých je to spásy čas,

neodvážil sa potrestať

ich anjel, lebo na dverách

znamenie krvi zbadal včas.

Veľmi sa Egypt rozžialil,

smútok mal z toľkých pohrebov,

no Izrael sa radoval,

chránený krvou baránka.

My sme ten pravý Izrael,

v tebe sa, Pane, tešíme,

diabla i zla sa chránime,

chránení krvou Baránka.

Predobrý Kráľ, nech hodni sme

uvidieť slávu nebeskú,

kde túžime ťa velebiť

a chvály vzdávať naveky. Amen.

II. Ak je posvätné čítanie cez deň:

Vitaj, deň, čo žiare slávy zdobia,

šťastný deň, keď Pán vstal zo záhrobia!

Nech ťa naše chvály krajším robia,

ty deň prvý!

Svetlo zhora beľmo z očí stiera,

hrobom zhŕda Pán, hoc smrť sa vzpiera,

nový mier zem s nebom uzaviera

v spásnej Krvi.

Súdil Otec pravdy. Po ortieli

pod zákonom hriechu ľudia mreli.

Keď sa voslep uberal svet celý

do záhuby,

Božia múdrosť a moc prezázračná

nastolila lásku, zmizli mračná

hnevu. Krehká duša, buď mu vďačná,

on ťa ľúbi.

Ten sám z mŕtvych vstal, čo mŕtvych budí,

milostivý obroditeľ ľudí

ovečku si nežne túli k hrudi

spopod hložia.

Pokoj v nebi, pokoj v ľudskej duši!

Súlad lásky nech nič nenaruší!

Víťazovi nad zlom právom sluší

sláva Božia.

K ľubozvuku, ktorý nebom krúži,

matka Cirkev svoje spevy druží

a s ňou spieva ľud, čo verne slúži

Božej vôli.

Po víťazstve nad smrťou v jej ríši

našu radosť bieda neutíši

a náš spev nech z mrku k jasnej ríši

zahlaholí! Amen.

PSALMÓDIA

Ant. 1 Pane, Bože môj, odel si sa do slávy a veleby, do svetla si sa zahalil ako do rúcha. Aleluja.

Žalm 104
Chvála Boha, stvoriteľa
Kto je v Kristovi, je novým stvorením. Staré sa pominulo a nastalo nové. (2 Kor 5, 17)
I

Dobroreč, duša moja, Pánovi; *

Pane, Bože môj, ty si nesmierne veľký.

Odel si sa do slávy a veleby, *

do svetla si sa zahalil ako do rúcha.

Nebesia rozpínaš ako stan, *

nad vodami si buduješ komnaty.

Po oblakoch vystupuješ ako po schodoch, *

na krídlach vánku sa prechádzaš.

Vetry sú tvojimi poslami, *

ohnivé plamene tvojimi služobníkmi.

Zem si postavil na jej základoch, *

nevychýli sa nikdy-nikdy.

Oceán ju prikryl sťa odev, *

nad vrchmi vody zastali.

Pred tvojou hrozbou odtiekli, *

zhrozili sa pred tvojím hlasom hromovým.

Vybehli na vrchy, stiekli do údolia, *

na miesto, ktoré si im vyhradil.

Položil si hranicu a neprekročia ju, *

ani viac nepokryjú zem.

Prameňom dávaš stekať do potokov, *

čo tečú pomedzi vrchy

a napájajú všetku poľnú zver *

aj divým oslom hasia smäd.

Popri nich hniezdi nebeské vtáctvo, *

spomedzi konárov zaznieva ich pieseň.

Ant. Pane, Bože môj, odel si sa do slávy a veleby, do svetla si sa zahalil ako do rúcha. Aleluja.

Ant. 2 Pán vyviedol zo zeme chlieb a víno, čo obveseľuje srdce človeka. Aleluja.

II

Zo svojich komnát zvlažuješ vrchy, *

plodmi svojich diel sýtiš zem.

Tráve dávaš rásť pre ťažný dobytok *

a byli, aby slúžila človeku.

Zo zeme vyvádzaš chlieb *

i víno, čo obveseľuje srdce človeka;

olejom rozjasňuješ jeho tvár *

a chlieb dáva silu srdcu človeka.

Sýtia sa stromy Pánove *

aj cédre Libanonu, čo on zasadil.

Na nich si vrabce hniezda stavajú *

a na ich vrcholcoch bývajú bociany.

Vysoké štíty patria kamzíkom, *

v skalách sa skrývajú svište.

Na určovanie času si mesiac utvoril; *

slnko vie, kedy má zapadať.

Prestieraš tmu a nastáva noc *

a povylieza všetka lesná zver.

Levíčatá ručia za korisťou *

a pokrm žiadajú od Boha.

Len čo vyjde slnko, utiahnu sa *

a ukladajú sa v svojich dúpätách.

Vtedy sa človek ponáhľa za svojím dielom, *

za svojou prácou až do večera.

Ant. Pán vyviedol zo zeme chlieb a víno, čo obveseľuje srdce človeka. Aleluja.

Ant. 3 Boh videl všetko, čo urobil; a bolo to veľmi dobré. Aleluja.

III

Aké mnohoraké sú tvoje diela, Pane! †

Všetko si múdro urobil. *

Zem je plná tvojho stvorenstva.

Tu more veľké, dlhé a široké, †

v ňom sa hemžia plazy bez počtu, *

živočíchy drobné i obrovské.

Po ňom sa plavia lode *

i Leviatan, ktorého si stvoril, aby sa v ňom ihral.

Všetko to čaká na teba, *

že im dáš pokrm v pravý čas.

Ty im ho dávaš a ony ho zbierajú; *

otváraš svoju ruku, sýtia sa dobrotami.

Len čo odvrátiš svoju tvár, už sa trasú; †

odnímaš im dych a hneď hynú *

a vracajú sa do prachu.

Keď zošleš svojho ducha, sú stvorené *

a obnovuješ tvárnosť zeme.

Pánova chvála nech trvá naveky; *

zo svojich diel nech sa teší Pán.

Pozrie sa na zem a rozochvieva ju, *

dotkne sa vrchov a ony chrlia dym.

Po celý život chcem spievať Pánovi *

a svojmu Bohu hrať, kým len budem žiť.

Kiež sa mu moja pieseň zapáči; *

a ja sa budem tešiť v Pánovi.

Nech zo zeme zmiznú hriešnici †

a zločincov nech už niet. *

Dobroreč, duša moja, Pánovi.

Ant. Boh videl všetko, čo urobil; a bolo to veľmi dobré. Aleluja.

Blahoslavené sú vaše oči, že vidia.

Aj vaše uši, že počujú.

PRVÉ ČÍTANIE

Z Knihy proroka Amosa

1, 1 – 2, 3

Boží súd nad národmi

Slová Amosa, pastiera z Tekuy, ktoré videl o Izraeli za čias judejského kráľa Ozaiáša a za čias kráľa Jeroboama, Joasovho syna, dva roky pred zemetrasením.

Povedal:

„Pán hrmí zo Siona,

a z Jeruzalema vydáva svoj hlas.

Pasienky pastierov smútia

a temeno Karmelu usychá.“

Toto hovorí Pán:

„Pre tri zločiny Damasku

a pre štyri neodvolám slovo.

Preto, že mlátili Galaád železnými vozmi,

zošlem oheň na Azaelov dom

a strávi Benadadove paláce.

Polámem závoru Damasku

a zničím obyvateľa Biceatavenu

i toho, čo drží žezlo Betedenu;

a ľud Sýrie bude odvedený do Kíru,“

hovorí Pán.

Toto hovorí Pán:

„Pre tri zločiny Gazy

a pre štyri neodvolám slovo.

Preto, že odviedli všetkých do zajatia,

aby ich vydali Edomu,

zošlem oheň na hradby Gazy

a strávi jej paláce.

Zničím obyvateľa Azota

i toho, čo drží žezlo Askalonu.

Obrátim svoju ruku proti Akkaronu

a zvyšok Filištíncov vyhynie,“

hovorí Pán, Boh.

Toto hovorí Pán:

„Pre tri zločiny Týru

a pre štyri neodvolám slovo.

Preto, že vydali všetkých zajatcov Edomu

a nespomenuli si na bratskú zmluvu,

zošlem oheň na hradby Týru

a strávi jeho paláce.“

Toto hovorí Pán:

„Pre tri zločiny Edomu

a pre štyri neodvolám slovo.

Preto, že prenasledoval mečom svojho brata,

udusil v sebe súcit k nemu,

neprestajne zotrvával v hneve

a svoje rozhorčenie udržiaval donekonečna,

zošlem oheň na Teman

a strávi paláce Bosry.“

Toto hovorí Pán:

„Pre tri zločiny Ammonových synov

a pre štyri neodvolám slovo.

Preto, že rozpárali ťarchavé ženy Galaádu,

aby rozšíril svoje územie,

zapálim oheň na hradbách Rabby

a strávi jej paláce za bojového pokriku v deň vojny

a za víchrice v deň búrky.

A ich kráľ pôjde do zajatia,

on a jeho kniežatá s ním,“

hovorí Pán.

Toto hovorí Pán:

„Pre tri zločiny Moabu

a pre štyri neodvolám slovo.

Preto, že spálili kosti edomského kráľa

až na popol,

zošlem oheň na Moab,

strávi kariotské paláce

a Moab zomrie v zmätku

za pokriku a zvuku poľnice.

Vyhubím sudcu z jeho stredu

a s ním pobijem všetky jeho kniežatá,“

hovorí Pán.

RESPONZÓRIUM

Ž 9, 8. 9; Am 1, 2a

Pán si už pripravil stolec sudcovský. A spravodlivo bude súdiť svet, * Podľa práva bude súdiť národy.

Pán hrmí zo Siona a z Jeruzalema vydáva svoj hlas. * Podľa práva.

DRUHÉ ČÍTANIE

Začiatok Listu pripisovaného Barnabášovi

(Cap. 1, 1-8; 2, 1-5: Funk 1, 3-7)

Nádej na život je východisko a cieľ našej viery

Pozdravujem vás, synovia a dcéry, v pokoji, v mene Pána, ktorý nás miluje.

Veľké a bohaté sú milosti, ktoré vám Boh udelil. Preto sa viac ako z čohokoľvek iného nadmieru radujem z toho, že vaše duše sú blažené a slávne. Veď takto ste prijali zasiatu milosť duchovného daru. A ešte viac sa radujem a dúfam, že budem spasený, keď vidím, že sa na vás naozaj vylial Duch z Pánovho bohatého prameňa. Tak ma ohromil váš zjav, po ktorom som veľmi túžil kvôli vám.

Som presvedčený a som si vedomý, že v rozhovore s vami som veľa pochopil, lebo Pán ma sprevádzal na ceste spravodlivosti, a doslova ma to núti milovať vás viac ako svoj život, lebo vo vás prebýva veľká viera a láska pre nádej na onen život. Vzhľadom na to teda, že ak mi na vás záleží a podelím sa s vami o niečo z toho, čo som dostal, bude mi odmenou, že som posluhoval takým duchom. Preto som sa usiloval napísať vám krátko, aby ste mali popri svojej viere aj dokonalé poznanie.

Tri sú základné pravdy Pánovho učenia: nádej na život je východisko a cieľ našej viery; spravodlivosť je východisko a cieľ súdu; veselá a radostná láska je svedectvom spravodlivých skutkov. Lebo Pán nám dáva prostredníctvom prorokov poznať minulé i prítomné a dal nám schopnosť ochutnať aj prvotiny budúcich vecí. A keď vidíme, že sa všetko po poriadku plní, ako povedal, musíme mať pred ním väčšiu a hlbšiu bázeň. A ja nie ako učiteľ, ale ako jeden z vás, ukážem vám niektoré veci, ktoré vás už teraz potešia.

Keďže dni sú zlé a pokušiteľ má moc, musíme dávať pozor na seba a skúmať Pánove príkazy. Pomocníkmi našej viery sú bázeň a vytrvalosť a našimi spojencami sú trpezlivosť a zdržanlivosť. A keď ony ostanú čisté v tom, čo súvisí s Pánom, spolu s nimi sa bude radovať múdrosť, rozum, vedomosť a poznanie.

Lebo on sám prostredníctvom všetkých prorokov zjavoval, že nepotrebuje ani obety, ani celopaly, ani obetné dary, ako kedysi povedal: „Načo mi množstvo vašich obiet?“ – hovorí Pán. „Som nasýtený celopalmi a tuk baránkov, ani krv býkov a capov nemám v obľube, ani keď prichádzate pred moju tvár. Kto toto od vás žiada? Už nebudete šliapať moje nádvorie. Zbytočne obetujete jemnú múku; odporné je mi kadidlo, neznášam vaše novmesiace a soboty.“

RESPONZÓRIUM

Gal 2, 16; Gn 15, 6

Vieme, že človek je ospravedlnený iba skrze vieru v Ježiša Krista. * Aj my sme uverili v Krista Ježiša, aby sme boli ospravedlnení z viery v Krista.

Abrahám uveril Pánovi a to sa mu počítalo za spravodlivosť. * Aj my.

HYMNUS TE DEUM

Teba, Bože, chválime.

MODLITBA

Modlime sa.

Pane, nadšene vyznávame, že si náš Stvoriteľ a Pán; prosíme ťa, sprevádzaj svojich služobníkov ustavičnou priazňou, aby si svoje stvorenie obnovil a obnovené aj zachoval. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote Ducha Svätého po všetky veky vekov.

Amen.

Text © KBS. Texty sú publikované s vedomím KBS ako pracovná verzia.

© 1999-2023 J. Vidéky